PM umum pakej PERMAI RM15 bilion, lindungi ekonomi, rakyat ketika COVID-19

KUALA LUMPUR, 5 Jamadilakhir 1442H, Isnin – Perdana Menteri Tan Sri Muhyiddin Yassin hari ini mengumumkan pakej bantuan Perlindungan Ekonomi dan Rakyat Malaysia (PERMAI) bagi mengurangkan beban dihadapi rakyat ketika negara sedang berdepan penularan pandemik COVID-19.

Muhyiddin berkata pakej bantuan PERMAI yang memperuntukkan sejumlah RM15 bilion, antara lain mempunyai 22 inisiatif bermatlamat untuk memerangi wabak COVID-19, memelihara kebajikan rakyat dan menyokong kelangsungan perniagaan.

“Kerajaan telah berkali-kali membuktikan bahawa kita tidak akan berkompromi dalam memastikan kesejahteraan rakyat, kelangsungan perniagaan dan ketahanan ekonomi,” katanya dalam pengumuman khas pakej bantuan PERMAI yang disiarkan secara langsung di stesen televisyen serta platform media sosial.

Muhyiddin berkata di bawah matlamat memerangi wabak COVID-19, kerajaan telah menyediakan dana tambahan sebanyak RM1 bilion merangkumi hampir RM800 juta kepada Kementerian Kesihatan dan selebihnya kepada Majlis Keselamatan Negara serta agensi lain.

Perdana menteri berkata penyediaan peruntukan itu menumpukan kepada bekalan, antaranya tambahan reagen dan kit saringan serta peralatan perlindungan diri (PPE) terutamanya kepada petugas kesihatan.

Di bawah matlamat ini juga, beliau berkata perancangan program vaksinasi negara adalah ‘on-track’ dengan kerajaan telah menandatangani tiga perjanjian dengan syarikat pengeluar vaksin dan bekalan vaksin pertama dijangka diterima negara pada penghujung Februari.

“Melalui Jawatankuasa Khas Jaminan Akses Bekalan Vaksin COVID-19 yang telah ditubuhkan, kerajaan akan memastikan ketelusan perolehan vaksin dan Program Imunisasi Kebangsaan akan diberi perhatian utama melibatkan dana sebanyak RM3 bilion untuk tujuan ini,” katanya.

Muhyiddin menegaskan garis panduan dan kaedah penentuan bagi individu yang perlu menerima vaksin akan dihebahkan dan program vaksinasi tersebut dijangka berjalan secara berperingkat sehinggalah tempoh keseluruhannya selama 12 bulan.

“Ini bermakna, kumpulan pertama yang dijangka menerima vaksin adalah pada awal Mac dan dapat meliputi lebih 80 peratus atau hampir 27 juta penduduk Malaysia menjelang suku pertama 2022,” kata perdana menteri.

Muhyiddin berkata bagi inisiatif Mengukuhkan Sistem Kesihatan Negara, kerajaan akan menambah lebih 3,500 anggota kesihatan yang akan mula bertugas pada hujung bulan ini, dengan peruntukan tambahan sebanyak RM150 juta.

“Ini terdiri daripada penolong pegawai perubatan, paramedik, juruteknologi makmal dan jururawat.

“Saya memberi jaminan sekiranya terdapat keperluan akan datang dan bagi menggerakkan program imunisasi kelak, kerajaan bersedia menambah pengambilan baharu,” katanya.

Perdana menteri berkata seperti diumumkan dalam Belanjawan 2021, pemberian ‘one-off’ atau sekali sebanyak RM500 kepada semua petugas barisan hadapan kesihatan dan RM300 kepada petugas barisan hadapan yang lain akan mula dibayar dalam suku tahun pertama tahun ini.

Sementara bayaran bulanan sedia ada yang diterima sebanyak RM600 oleh petugas barisan hadapan kesihatan dan RM200 oleh petugas barisan hadapan yang lain akan tetap diteruskan sehingga wabak COVID-19 berakhir, kata Muhyiddin. – Bernama


Tun Rahah meninggal dunia

KUALA LUMPUR, 3 Jamadilawal 1442H, Jumaat – Ibu Datuk Seri Najib Razak, Tun Rahah Mohamed Noah, meninggal dunia di Hospital Prince Court, Kuala Lumpur hari ini.

Kematian Tun Rahah, 87, dikongsikan bekas perdana menteri menerusi akuan media sosial, Facebook dan Twitter peribadinya.

“Innalillahwainnailaihirojiun…Bonda saya sudah tiada. Kami sekeluarga di hospital.

“Kesedihan dan air mata mengalir. Tiada kata-kata untuk kehilangan ini,” ungkapnya menerusi status yang dimuat naik.


Ahli PAS diingat jaga adab terhadap pemimpin: Tuan Ibrahim

KUALA LUMPUR, 23 Zulhijjah 1443H, Sabtu – Timbalan Presiden PAS, Datuk Seri Tuan Ibrahim Tuan Man menasihati ahli parti supaya belajar menghormati pimpinan serta pandangan yang berbeza.

Beliau menyatakan kebimbangannya terhadap suasana ukhuwah atau persaudaraan dalam parti itu, terutama dari segi menghormati pimpinan dan sahabat seperjuangan.

Beliau berkata, terdapat ahli PAS yang kadangkala membuat kenyataan disifatkan sebagai tiada adab dan hikmah terhadap pemimpin parti.

“Kadangkala, sehingga kita rasa seolah-olah pimpinan kita tidak mengetahui apa yang kita ketahui, bahkan ada yang menegur pimpinan mengenai bahaya musuh seolah-olah pimpinan tidak mengenali musuh.

“Ukhuwah dalam jemaah akan lahir bila mana kamu rasa hormat pada pimpinan dan sahabat seperjuanganmu. Engkau akan merasainya bila mana kamu dapat membezakan siapa sahabat dan siapa pula musuh kamu.

“Lalu kamu akan bertindak selaras dengan kedudukan itu. Kamu akan merindui sahabatmu bila mana kamu tidak menemuinya atau kamu tidak berhubung dengannya,” katanya melalui tulisan di Facebooknya.

Tuan Ibrahim menjelaskan, keberadaan ahli dalam parti bukan bertujuan menyusahkan parti atau kepemimpinannya, justeru ahli PAS perlu berusaha membantu parti dan pemimpin dalam apa juga situasi.

“Ukhuwah ini lahir daripada hormat serta thiqah (percaya) kita dan pada waktu sama adalah akhlak kita. Engkau tidak mungkin merasainya tanpa sifat itu.

“Lantaran itu, belajarlah untuk menghormati orang lain atau pandangan yang berbeza dengan kita. Engkau perlu menghormati pimpinan dan sahabatmu kerana ia adalah sebahagian daripadamu dalam jemaah.

“Ia lebih daripada apa yang kamu ada di dunia ini. Pandanglah dengan mata hatimu sebelum engkau memandangnya dengan mata zahirmu,” katanya.

Beliau berkata, jika keadaan di dalam parti mengalami ‘goncangan’, maka usah keruhkan lagi hingga merosakkan ukhuwah.

“Bila air keruh, hentilah sementara untuk bagi masa air tenang dan jernih semula. Biarlah sekadar kocak-kocak air yang tidak mengeruhkan keadaan dan merosakkan ukhuwah jemaah.

“Kalau berlumba, wahai sahabatku, biarlah hanya ke arah menambahkan kebaikan dan saling memperkukuhkan jemaah,” katanya.


Ketua PBB rayu lebih banyak sokongan untuk bantu Pakistan

NEW YORK, 10 Safar 1444H, Rabu – Setiausaha Agung Pertubuhan Bangsa-Bangsa Bersatu (PBB) António Guterres pada Selasa berkata beliau akan merayu lebih banyak sokongan daripada masyarakat antarabangsa untuk membantu Pakistan yang dilanda banjir buruk, lapor Xinhua.

“Esok saya akan berlepas ke Pakistan sebagai tanda bersolidariti dengan rakyatnya dan merayu sokongan masyarakat antarabangsa, selepas kita menyaksikan negara ini dilanda banjir buruk,” katanya kepada pemberita di ibu pejabat PBB di New York sebelum menghadiri mesyuarat mengenai situasi terkini di loji kuasa nuklear Zaporizhzhia di Ukraine.

Beliau berkata isu perubahan iklim juga perlu diberi perhatian ketika tumpuan lebih menjurus kepada konflik di Ukraine.

“Orang ramai cenderung lupa bahawa terdapat satu lagi perang – perang yang kita lancarkan terhadap alam semula jadi, dan alam semula jadi kini melancarkan serangan balas, dan perubahan iklim menyebabkan kemusnahan planet kita.

“Pakistan, Chad, dan Afrika, mengalami kebuluran akibat kemarau. Semua hal ini memberi ancaman besar kepada kita semua,” katanya.

Sementara itu jurucakap Guterres, Stephane Dujarric berkata PBB dan rakan kongsinya telah menghantar bantuan makanan atau kewangan kepada sekurang-kurangnya 336,000 orang yang terjejas akibat banjir di wilayah Balochistan, Pakistan.

“Pengagihan sedang dilakukan untuk 117,000 orang di wilayah Sindh. Selain itu, kami telah menyediakan 32 tan metrik bekalan kecemasan untuk menyokong keperluan kanak-kanak dan wanita, termasuk ubat-ubatan dan bekalan perubatan,” katanya.

Sembilan penerbangan dari Dubai yang membawa barangan keperluan akan dihantar ke kawasan yang paling terjejas di wilayah Sindh.

Beliau berkata tiga penerbangan pertama telah tiba semalam dan penerbangan selebihnya dijadualkan berlepas dalam tempoh beberapa hari lagi.

Menurut kerajaan Pakistan, lebih 1,300 orang terkorban manakala lebih 12,700 cedera akibat banjir.

Bencana itu turut merosakkan jalan raya dan jambatan manakala lebih 1.1 juta kediaman rosak serta kira-kira 560,000 rumah musnah.

Setakat ini, lebih 630,000 orang tinggal di kem sementara di seluruh Pakistan, kebanyakannya di wilayah Sindh. – Bernama


Makin kejam! Zionis dibenar tembak rakyat Palestin baling batu

TEL AVIV, 15 Jamadilawal 1443H, Isnin – Negara pengganas Israel mengeluarkan peraturan yang membenarkan tentera melepaskan tembakan ke arah rakyat Palestin yang membaling batu dan melarikan diri.

Menurut Penyiar Awam Israel, Kan, peraturan baharu itu memberi pendudukan haram hak untuk menembak rakyat Palestin yang membaling batu walaupun mereka melarikan diri.

Kan berkata, peraturan itu turut terpakai di sempadan Mesir, yang dikaitkan dengan penyeludupan rentas sempadan.

Peraturan itu juga membenarkan askar pendudukan Israel menembak warga Palestin yang mengambil peluru hidup dan senjata, lapor laman web berita Walla.

“Ia amat relevan, kerana 70 peratus daripada semua tembakan jenayah di Israel dilakukan dengan senjata tentera curi,” dakwa Walla. – Agensi


Kanak-kanak 4 tahun maut terjatuh tingkat 29

KUALA LUMPUR, 11 Rabiulakhir 1443H, Selasa – Seorang kanak-kanak perempuan ditemui mati selepas terjatuh daripada kediamannya di tingkat 29 di sebuah kondominium di Jalan Ipoh petang ini.

Ketua Polis Daerah Sentul ACP Beh Eng Lai berkata mayat kanak-kanak malang berusia empat tahun itu, ditemui oleh pekerja pengurusan kondominium berkenaan di tingkat lapan.

Beliau berkata pihaknya telah menerima maklumat daripada Mers 999 pada pukul 2.41 petang tadi berkenaan seorang kanak-kanak perempuan telah terjatuh dari tingkat 29 ke tingkat lapan, di sebuah kondominium di sini.

“Polis telah menjalankan siasatan di tempat kejadian dan mendapati mangsa telah ditinggalkan bersendirian tanpa pengawasan di rumah oleh bapanya dalam keadaan pintu berkunci, kerana telah keluar untuk membeli barang.

“Bapa mangsa pulang ke rumah, mendapati anaknya tiada di dalam rumah dan kemudian meminta bantuan dari pihak pengurusan untuk mencari anaknya,” katanya dalam kenyataan hari ini.

Beh berkata mangsa telah ditemui oleh salah seorang kakitangan pengurusan di kawasan koridor tingkat lapan dalam keadaan tidak bernyawa.

Hasil siasatan di tempat kejadian mendapati tingkap di bilik mangsa dalam keadaan terbuka dan terdapat sebuah kerusi berada di tepi tingkap bilik berkenaan, yang tidak mempunyai jeriji.

“Mangsa disahkan meninggal dunia oleh pasukan paramedik dari Hospital Selayang dan kes diklasifikasikan sebagai mati mengejut,” katanya. – Bernama


Polis Israel serang pemuda Palestin tanpa sebab

BAITULMAQDIS, 24 Syaaban 1443H, Ahad – Tanpa alasan yang kukuh, sepasukan polis pengganas Israel menyerang beberapa pemuda Palestin di luar Pintu Gerbang Herod (Bab az-Zahra) di Baitulmaqdis Timur yang diduduki.

“Polis menyerang beberapa pemuda Palestin, memukul sebahagian daripada mereka dan menyembur serbuk lada kepada yang lain,” kata saksi kejadian.

Katanya, dalam serangan malam tadi, pemuda itu hanya berada di sekitar kompleks Bab az-Zahra apabila anggota unit polis menuju ke arah mereka dan mula menolak dan memukul pemuda berkenaan.

Malah, kemudiannya, anggota polis rejim Zionis itu juga tanpa semena-mena menahan seorang kanak-kanak di bawah umur. – Agensi


Mat Kilau permulaan, Studio Kembara akan  angkat sejarah gemilang bangsa Melayu

BANGI, 14 Rabiulakhir 1444H, Rabu – Datuk Mohd Rosli Ramli sekali lagi menjelaskan, pengundurannya di Studio Kembara bagi memfokuskan sepenuhnya kepada perjuangan politik orang Melayu dan Islam.

Beliau adalah antara calon yang bakal bertanding di kerusi Parlimen P125 Putrajaya mewakili Parti Pejuang Tanah Air (Pejuang).

Beliau berdepan persaingan enam penjuru dengan penyandang kerusi selama empat penggal, Datuk Seri Tengku Adnan Tengku Mansor (Barisan Nasional), Datuk Dr. Radzi Jidin (Perikatan Nasional), Dr Noraishah Mydin Abdul Aziz (Pakatan Harapan), Samsudin Mohamad Fauzi (Bebas) dan Lim Fice Bee (Bebas).

Serentak itu, Mohd Rosli memberikan ucapan terima kasih atas kepercayaan tinggi Pengarah Urusan Studio Kembara, Abdul Rahman Mt Dali dan seluruh pasukan kepadanya untuk memikul tanggungjawab besar ini.

“Saya gembira apabila syarikat anak Melayu ini berjaya mencipta rekod terbaik dalam sejarah industri perfileman negara dari segi kutipan dan mesej sejarah tanah air kita.

“Saya yakin dan percaya, Studio Kembara bakal menjadi pelopor industri hiburan seni yang akan mengangkat kembali sejarah gemilang bangsa Melayu kita.

“Filem Mat Kilau hanya permulaan,” katanya dalam kenyataan, hari ini.

Filem Mat Kilau yang diinspirasikan daripada tokoh perjuangan tanah air, berjaya meraih kutipan tiket berjumlah RM96 juta dalam tempoh 40 hari selepas ditayangkan pada 23 Jun di seluruh Malaysia, Singapura dan Brunei.

Filem itu dibarisi pelakon hebat antaranya Adi Putra, Beto Kusyairy, Fattah Amin, Yayan Ruhian, Wan Hanafi Su, Jalaluddin Hassan, Rahim Razali, Mubarak Majid, Shaharuddin Thamby, Namron, A. Galak, Ellie Suriaty dan Khir Rahman.

Pautan berkaitan;


Politikus jangan buat onar ketika rakyat bergelut ‘perut kosong’

BANGI, 21 Safar 1442H, Jumaat – Ahli politik diingatkan untuk tidak membuat sebarang onar tatkala rakyat bergelut dengan ‘perut kosong’ menghadapi gelombang ketiga wabak COVID-19.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, ini selepas dianggarkan kira-kira sejuta rakyat Malaysia kehilangan pekerjaan atau terputus punca pendapatan akibat pandemik berkenaan yang merebak ke seluruh negara sejak Mac lalu.

“Air Asia telah memberhentikan 300 orang staf mereka termasuk 111 juruterbang dan 50 jurutera. Shell dikatakan sedang dan bakal memberhentikan 8,000 orang staf mereka.
Puluhan ribu rakyat Malaysia yang terlibat dengan projek katering kehilangan pendapatan.

“Puluhan atau ratusan ribu rakyat Malaysia yang terlibat dengan agensi perhotelan, agensi pelancongan dan yang berkaitan dengannya sangat terkesan dengan wabak ini. Kita dijangka akan hidup dengan COVID-19 untuk berbulan-bulan, mahu pun setahun dua lagi,” katanya menerusi catatan di Facebook.

Sehubungan itu, beliau berharap semua pihak terutamanya pemimpin politik berusaha yang terbaik dalam menangani pandemik ini.

“Jangan buat onar tatkala rakyat bergelut dengan perut yang kosong.

“Kita hanya akan lebih insaf andai kita dan ahli keluarga kita terseksa akibat wabak ini,” katanya.

Semalam, sebanyak 375 kes baharu COVID-19 dicatatkan dengan semua negeri dan Wilayah Persekutuan kecuali Perlis mencatatkan kes baharu.

Daripada jumlah itu, 371 adalah penularan tempatan dan empat lagi kes import, dengan kes tertinggi dicatatkan di Sabah sebanyak 271 kes.


DAP hina Jata Negara? Ketua Pemudanya sertai diskusi buku

BANGI, 9 Zulkaedah 1441H, Rabu – Kehadiran Ketua Pemuda DAP, Howard Lee dalam majlis pelancaran buku kontroversi ‘Rebirth: Reformasi, Resistance, And Hope In New Malaysia’ tahun lalu menimbulkan persoalan sama ada parti rasis cauvinis itu menyokong penghinaan terhadap Jata Negara.

Pensyarah Kanan di Fakulti Pengajian Quran dan Sunnah, Universiti Sains Islam Malaysia (USIM), Dr Ahmad Sanusi Azmi berkata, Howard turut memberi kata aluan dalam perbincangan mengenai buku itu yang dibuat pada zaman pemerintahan Pakatan Harapan (PH).

Beliau menegaskan, kumpulan yang sering tampil dengan idea liberal dan imej melawan serta memberontak ini adalah golongan ekstrim yang menggugat keharmonian tanah air.

“Mereka menuduh gerakan Islam sebagai pengganas sedangkan merekalah sebenarnya golongan pelampau. Mereka bercita-cita untuk menghapuskan sistem kesultanan, menyempitkan penafsiran Islam sebagai agama Persekutuan bahkan memperjuangkan kebebasan mutlak yang bertentangan dengan landasan agama.

“Perhatikan bagaimana golongan yang hampir sama jualah yang mendukung idea menolak perundangan Islam, mempertikai hukuman Mahkamah Syariah, berarak mendukung seruan LGBT dan bahkan menyokong Sisters in Islam yang telah diwartakan sesat.

“Kerosakan ideologi kumpulan seperti ini mestilah dimurnikan. Anak muda seharusnya difahamkan dengan keperluan mendukung Islam sebagai asas pembangunan sesebuah negara. Negara seharusnya dipimpin dengan landasan syariat,” katanya menerusi catatan di Facebook, hari ini.

Beliau turut menegaskan bahawa identiti serta simbol kedaulatan negara hendaklah dipelihara.

“Benar, ada ruang kebebasan untuk menyuarakan pandangan, tetapi bukan dengan jalan merendahkan atau menghina,” katanya.

Sebelum ini, buku ‘Rebirth: Reformasi, Resistance, And Hope In New Malaysia suntingan penulis, Kean Wong tular di media sosial dan mendapat kecaman netizen kerana mempamerkan logo mirip jata negara yang diubah suai sebagai penghias muka hadapan.

Selepas Kementerian Dalam Negeri (KDN) mengarahkan polis menyiasat, penerbitnya tampil memohon maaf dan mendakwa kononnya tiada niat untuk menghina lambang negara itu.

Pengarah dan pengasas syarikat penerbitan Gerakbudaya, Chong Ton Sin mendakwa, imej pada kulit buku itu berasal daripada sebuah lukisan yang pernah dipamerkan di negara ini beberapa tahun lalu, dan penggunaannya diatur antara pelukis dan pengarang buku terbabit.


Jordan kutuk 31 projek pembinaan haram Israel di Tebing Barat

TEBING BARAT, 14 Zulkaedah 1442H, Jumaat – Jordan mengutuk keputusan pentadbiran baharu negara haram Israel yang dipimpin oleh Perdana Menteri, Naftali Bennett untuk meneruskan rancangan 31 projek pembinaan di beberapa penempatan haram di seluruh Tebing Barat yang diduduki.

Jurucakap Kementerian Luar Negeri dan Ekspatriat Jordan, Daifallah al-Fayez mengecam, pemberian ‘lampu hijau’ kepada projek-projek tersebut, termasuk pembangunan pusat membeli-belah di zon perindustrian Mishor Adumim penempatan Ma’ale Adumim, sebuah sekolah di penempatan Elkana, serta rumah ibadat dan seminar Yahudi di Karnei Shomron serta Kfar Adumim.

Fayez menyifatkan persetujuan itu sebagai ‘melanggar undang-undang antarabangsa dan resolusi Majlis Keselamatan.’

Sebuah badan yang berafiliasi dengan Kementerian Hal Ehwal Ketenteraan Israel meluluskan rancangan untuk 31 projek pembinaan di penempatan Tebing Barat, langkah pertama di bawah gabungan pemerintah baharu.

Diplomat Jordan menekankan, bahawa perluasan pendudukan rejim Tel Aviv di wilayah Palestin yang dijajah, bersama dengan dasar rampasan tanah dan pemindahan penduduk Palestin tempatan, adalah haram dan melemahkan usaha yang bertujuan untuk mengembalikan kedamaian dan mencapai penyelesaian yang komprehensif dan adil dalam konflik Israel-Palestin melalui jalan penyelesaian dua negara.

Pihak berkuasa Israel merancang untuk memaksa 1,500 keluarga Palestin untuk merobohkan kediaman mereka sendiri di kawasan Silwan di Baitulmaqdis Timur.

Lebih daripada 600,000 penduduk Israel tinggal di lebih dari 230 penempatan haram yang dibina sejak penjajahan 1967 di wilayah Palestin di Tebing Barat dan Baitulmaqdis.

Semua penempatan Israel tidak sah berdasarkan undang-undang antarabangsa kerana ia dibina di atas tanah yang didiami rakyat Palestin. – Agensi


Najib dedah aset bernilai RM4.49 juta

KUALA LUMPUR, 4 Muharram 1444H, Selasa – Datuk Seri Najib Tun Razak mendedahkan aset yang dimilikinya termasuk beberapa lot tanah serta rumah di Pahang dan Selangor, beberapa kenderaan mewah jenis Mercedez-Benz dan Bentley Continental Flying Spur serta wang tunai yang kesemuanya bernilai RM4.49 juta.

Pendedahan itu dibuat selepas SRC International Sdn Bhd dan sebuah anak syarikatnya, Gandingan Mentari Sdn Bhd, selaku plaintif memperoleh perintah injunksi mareva daripada Mahkamah Tinggi di sini untuk menghalang Najib selaku defendan memindah atau melupuskan mana-mana asetnya bernilai sehingga RM42 juta.

Injunksi mareva merupakan perintah sementara yang mengekang Najib daripada melupuskan asetnya sehingga keputusan dicapai dalam kes antara plaintif dan defendan.

Pada 24 Mac lepas, Pesuruhjaya Kehakiman Datuk Mohd Arief Emran Arifin yang membenarkan permohonan SRC dan Gandingan Mentari dalam saman ke atas Najib turut mengarahkan Ahli Parlimen Pekan itu mendedahkan kepada peguam plaintif secara bertulis aset beliau di dalam atau luar Malaysia bernilai sehingga RM42 juta dalam tempoh 30 hari selepas perintah tersebut diserahkan kepadanya.

Mohd Arief Emran turut mengarahkan Najib supaya tidak mengalih, melupus, mengendali atau mengurangkan nilai asetnya di dalam dan luar Malaysia bernilai sehingga RM42 juta sehingga keputusan akhir saman itu dikeluarkan.

Bagaimanapun, bekas Perdana Menteri itu dibenar mengeluar dan membelanjakan wang daripada sebuah akaun bank atau sumber lain tidak melebihi RM100,000 sebulan untuk perbelanjaan sara hidup dan guaman.

Berdasarkan dokumen diperoleh pihak media hari ini, Najib, 69, mendedahkan aset dimiliki beliau sehingga 30 Jun tahun ini di dalam afidavit tambahan yang difailkannya pada 20 Julai lepas menerusi Tetuan Shafee & Co.

Antaranya beberapa lot tanah dan rumah di Pekan, Kuantan, Bentong dan Genting Highlands di Pahang serta Semenyih di Selangor yang keseluruhannya bernilai RM460,987; lima kenderaan mewah jenis Mercedez-Benz dan sebuah Bentley Continental Flying Spur dengan empat daripadanya adalah hadiah besan Najib dari Kazakhstan, sebuah motosikal Honda EX-5 dan motosikal Kawasaki ZG (hadiah), yang keseluruhannya bernilai RM252,000.

Najib turut mendedahkan beliau memiliki wang sebanyak RM1.24 juta dalam akaun Affin Bank dan wang deposit pelaburan Amanah Saham Nasional Berhad berjumlah RM2.52 juta.

Menerusi afidavit yang difailkan pada 25 April lepas, Najib mengesahkan bahawa beliau tidak mempunyai aset berjumlah RM42 juta.

Perkara itu disahkan oleh peguamnya, Muhammad Farhan Muhammad Shafee, ketika dihubungi hari ini.

Muhammad Farhan berkata, pada prosiding di hadapan Hakim Datuk Amarjeet Singh hari ini, pihaknya memaklumkan bahawa permohonan bagi penangguhan prosiding kes saman SRC terhadap Najib ditarik balik.

“Kami menarik balik permohonan itu dengan syarat pernyataan pembelaan untuk menjawab saman itu perlu difailkan dalam tempoh dua bulan bermula hari ini,” katanya yang turut memaklumkan pengurusan kes saman itu ditetapkan pada 13 Oktober ini.

SRC, anak syarikat 1MDB dan Gandingan Mentari Sdn Bhd, anak syarikat milik penuh SRC, memfailkan writ saman pada 7 Mei tahun lepas mendakwa Najib melakukan pecah amanah, menyalahgunakan kuasa serta memperoleh manfaat peribadi daripada dana SRC selain menyeleweng dana berkenaan.

Pada 28 Julai 2020, Mahkamah Tinggi menjatuhkan hukuman penjara 12 tahun dan denda RM210 juta ke atas Najib selepas beliau didapati bersalah menyelewengkan RM42 juta dana SRC.

Kes itu akan didengar oleh Mahkamah Persekutuan selepas Mahkamah Rayuan mengekalkan sabitan dan hukuman yang diputuskan oleh Mahkamah Tinggi. – Bernama


KKM siasat isu kematian kakitangan dikait vaksin COVID-19

BANGI, 9 Ramadan 1442H, Rabu – Kementerian Kesihatan (KKM) akan menyiasat isu tular berhubung kematian kakitangannya yang dikaitkan dengan vaksin COVID-19 di media sosial.

Bahagian Regulatori Farmasi dalam satu kenyataan berkata, makluman akan diberikan kepada umum selepas siasatan itu selesai.

Pada masa sama, KKM turut memaklumkan tiada laporan kematian disebabkan vaksin COVID-19 setakat ini, membabitkan pemberian fasa kedua yang bermula pada 19 April lalu.

Katanya, fasa dua pemberian vaksin membabitkan baki kumpulan fasa pertama dan warga emas berumur 60 tahun ke atas, golongan berisiko tinggi mengalami penyakit kronik serta orang kelainan upaya (OKU).

“Sehubungan itu, pihak KKM meminta agar orang ramai tidak berkongsi atau menyebarkan maklumat yang tidak dikenal pasti sumber dan kebenarannya.

“Sebarang penyebaran atau perkongsian akan menimbulkan kekeliruan orang ramai,” katanya, hari ini.

Sehubungan itu, orang ramai diminta untuk merujuk kepada maklumat sah yang boleh didapati di semua platform rasmi media sosial KKM atau berhubung terus dengan Crisis & Preparedness Response Center (CPRC) di setiap negeri atau layari laman sesawang http://covid-19.moh.gov.my/ atau di talian 03-88810200/03-88810600/03-88810700 bagi mendapatkan info sahih vaksin COVID-19.


Rasulullah tegur peniaga muslim

1. FENOMENA penggunaan unsur tidak patuh syariah semakin menjadi-jadi dalam kalangan peniaga muslim. Tindakan menyelitkan elemen yang dicegah oleh syarak ini adalah sesuatu yang perlu dielakkan.

2. Rasulullah pernah menegur para peniaga yang menggunakan unsur penipuan dan lagha (iaitu perkara yang sia-sia) yang membawa kepada dosa. Sabda Rasulullah:

يَا مَعْشَرَ التُّجَّارِ، إِنَّ هَذَا الْبَيْعَ يَحْضُرُهُ اللَّغْوُ، وَالْحَلِفُ، فَشُوبُوهُ بِالصَّدَقَةِ

“Wahai para peniaga, sesungguhnya proses jualbeli ini (terkadang) disertai dengan unsur lagha (sia-sia dan dosa) dan sumpah (bagi tujuan melariskan). Maka hapuskanla ia dengan sedekah.” (HR Ahmad)

3. Sebagai seorang Muslim, kita sudah pasti mengharapkan rezeki yang diberkati yang boleh kita suapkan kepada anak dan zuriat kita. Kita tentu tidak mahu sekiranya punca rezeki mengandungi unsur dosa dan syubhat yang boleh memberikan kesan kepada kehidupan kita.

4. Para sahabat terdahulu sangat bimbang sekiranya punca rezeki mereka diselaputi dengan unsur-unsur syubhah (perkara yang meragukan dan dosa). Bapa kepada al-Imam al-Bukhari dikatakan sangat menjaga makanan anak-anaknya. Ketika hampir meninggal, beliau diriwayatkan sebagai berkata:

لا أعلم من مالي درهمًا من حرام، ولا درهمًا من شبهة

“Tidak aku ketahui daripada harta aku ini satu dirham pun daripada yang haram, bahkan tidak ada satu dirham pun daripada perkara syubhah.” (Hady al-Sari, Ibn Hajar)

5. Atas dasar itu Rasulullah mengingatkan para peniaga agar menjauhi unsur-unsur penipuan apatah lagi menyumbatkan elemen eljibitee atau kemungkaran yang berupaya membina persepsi yang negatif terhadap masyarakat.

6. Penggunaan gambar wanita yang mendedahkan aurat adalah ditegah oleh syarak, apatah lagi dengan penampilan aksi yang menggiurkan. Iklan sebegini jelas bercanggah dengan prinsip yang digariskan oleh al-Quran. Allah mengangkat wanita pada darjatnya yang tertinggi dan bukan sekadar menjadi objek pelaris produk.

7. Peniaga muslim seharusnya menjadikan al-Quran dan hadis sebagai panduan mereka dan bukan terikut-ikut dengan trend pengiklanan ala barat yang mengeksploitasi wanita sebagai objek menjual barangan.

Semoga Allah membimbing kita.

Dr Ahmad Sanusi Azmi


Mesir rancang persidangan antarabangsa untuk bangun semula Gaza

RAMALLAH, 19 Syawal 1442H, Isnin – Mesir merancang menganjurkan persidangan penderma antarabangsa bagi pembangunan semula Semenanjung Gaza, menurut anggota kanan kumpulan Fatah, Palestin.

“Persidangan penderma antarabangsa itu akan diadakan atas undangan Mesir,” kata anggota Jawatankuasa Pusat Fatah, Azzam al-Ahmed kepada Agensi Anadolu.

Namun, tarikh persidangan belum ditetapkan.

“Pihak Berkuasa Palestin sudah mula menilai kos kerosakan di Gaza akibat pencerobohan Israel,” kata al-Ahmad.

Pada Ahad, Presiden Palestin Mahmoud Abbas bertemu ketua perisik Mesir, Abbas Kamel di Ramallah untuk berbincang mengenai gencatan senjata di Gaza antara Hamas dan Israel, dan pembinaan semula wilayah Palestin. Kunjungan itu dibuat ketika Menteri Luar Israel Gabi Ashkenazi tiba di Kaherah untuk berbincang dengan pegawai Mesir.

“Perbincangan antara Abbas dan Kamel membincangkan untuk memantapkan gencatan senjata di Gaza, Tebing Barat dan Baitulmaqdis, termasuk menamatkan pengusiran keluarga [Palestin] dari kawasan Sheikh Jarrah dan Silwan,” kata al-Ahmad.

Gencatan senjata dengan Mesir sebagai perantara dipersetujui pada 21 Mei mengakhiri serangan Israel selama 11 hari di Semenanjung Gaza.

Serangan Israel di Gaza dan Tebing Barat mengorbankan sekurang-kurangnya 289 orang, termasuk wanita dan kanak-kanak, dan meninggalkan kesan kemusnahan. Pusat kesihatan dan pejabat media serta sekolah antara yang menjadi sasaran. – Bernama


10 tahun dalam penjara, Wan Azizah rayu bagi Anwar jadi PM

PUTRAJAYA, 14 Rabiulakhir 1444H, Rabu –  Datuk Seri Dr Wan Azizah Wan Ismail merayu kepada rakyat supaya memberi peluang kepada suaminya, Datuk Seri Anwar Ibrahim menjadi Perdana Menteri Malaysia ke-10.

Pengerusi Majlis Penasihat PKR itu berkata, jika Pakatan Harapan (PH) mendapat sokongan majoriti wakil rakyat selepas Pilihan Raya Umum Ke-15 (PRU15) kelak, Anwar akan dilantik sebagai Perdana Menteri.

Azizah berkata, ramai mengatakan Anwar gelojoh mahu menjadi Perdana Menteri dan hanya layak sekadar menjadi bakal.

“Anda kena ingat, beliau sudah berada dalam penjara selama 10 tahun dan beliau juga tahu dan merasai derita rakyat. Kita doakan yang terbaik,” katanya seperti dilapor akhbar tempatan.

Beliau berkata demikian ketika berucap pada majlis minum petang bersama calon Pakatan Harapan (PH) Putrajaya, Noraishah Mydin Abdul Aziz anjuran Persatuan Wanita Anggerik Malaysia di Kelab Tasik Putrajaya, hari ini.

Sebelum ini, Presiden Parti Keadilan Rakyat (PKR), Datuk Seri Anwar Ibrahim secara berseloroh berkata, Pengerusi Parti Pejuang Tanah Air (Pejuang), Tun Dr Mahathir Mohamad akan menjadi orang pertama ‘demam’ sekiranya beliau mengangkat sumpah jawatan Perdana Menteri selepas menang PRU15.

Anwar mendakwa, selama ini beliau sudah banyak bersabar dengan bekas Perdana Menteri itu namun Dr Mahathir dilihat terus mencampuri urusannya.


17 individu buat laporan tegakkan hak enggan vaksin

PASIR MAS, 10 Rabiulawal 1443H, Ahad – Seramai 17 individu membuat laporan polis demi menegakkan hak individu yang enggan menerima vaksin COVID-19.

Ketua Polis Daerah Pasir Mas, Asisten Komisioner Nasaruddin Md Nasir memaklumkan, mereka membuat laporan secara berasingan antara Januari dan September.

Katanya, mereka adalah penduduk tempatan, berumur antara 30 hingga 50 tahun yang datang dari pelbagai lapisan masyarakat dan berbeza latar belakang agama.

“Kami (polis) tidak dapat mengambil tindakan terhadap mereka dan akan merujuk laporan tersebut ke Jabatan Kesihatan Negeri,” katanya seperti dilapor NST.

Semalam, dilaporkan bahawa kerajaan akan mengambil pendekatan tegas terhadap mereka yang enggan diberi vaksin dengan ‘terus menyukarkan hidup mereka’.

Menteri Kesihatan, Khairy Jamaluddin, bagaimanapun, mengatakan mereka yang tidak dapat divaksin kerana alasan kesihatan tidak akan terkesan kerana mereka akan diberikan pengecualian digital MySejahtera.

Katanya, ketika ini golongan belum menerima vaksin tidak dibenarkan makan di restoran mahu pun memasuki pusat beli-belah, selain dijangka lebih banyak batasan akan ditetapkan kemudian.


Video jambatan runtuh bukan berlaku di Johor

BANGI, 8 Syaaban 1444H, Rabu – Polis Johor hari ini menafikan sebuah video tular mendakwa kononnya berlaku kejadian jambatan runtuh di negeri berkenaan.

Ketua Polis Johor, Datuk Kamarul Zaman Mamat berkata, video dikesan di aplikasi TikTok bernama ‘naturelikeit’ pada 12 Disember 2022 berdurasi 20 saat, berkait kejadian jambatan runtuh dan dihanyutkan arus.

Sehubungan itu, pihaknya mengesahkan kejadian yang ditularkan di dalam video terbabit tidak berlaku di negeri Johor dan dipercayai di luar negara.

“Polis Kontinjen Johor menasihatkan orang ramai tidak menyebarkan berita atau mesej palsu yang boleh mendatangkan ketakutan dan kegusaran kepada masyarakat.

“Mana-mana pihak yang menyebarkan berita atau mesej palsu boleh diambil tindakan di bawah undang-undang yang berkuat kuasa,” katanya dalam kenyataan, hari ini.


Banjir: N. Sembilan peruntuk RM39.6 juta baiki infrastruktur

SEREMBAN, 26 Jamadilawal 1443H, Jumaat – Kerajaan Negeri Sembilan memperuntukkan RM39.6 juta membabitkan 88 projek bagi tujuan membaik pulih infrastruktur yang terjejas akibat banjir di negeri itu, kata Menteri Besar Datuk Seri Aminuddin Harun.

Beliau berkata ia merangkumi 27 projek baik pulih cerun dianggarkan berjumlah RM25.2 juta, 24 projek jambatan (RM9.7 juta), 24 projek jalan raya (RM2.9 juta) serta 13 projek lain-lain pembaikan berkaitan seperti longkang atau pembentung berjumlah RM1.7 juta.

“Bagi mempercepatkan proses pelaksanaan projek itu, kita juga bersetuju dengan beberapa kaedah perolehan dilaksanakan seperti undian, perolehan secara terbuka atau tender bergantung kepada tahap kesegeraan kerosakan,” katanya dalam kenyataan di sini.

Aminuddin berkata setiap agensi pelaksana diarah mempercepatkan gerak kerja dan melaksana pembaikan sementara di mana-mana lokasi yang berkaitan.

Beliau berkata kelulusan peruntukan itu diharap dapat memastikan keselamatan dan kebajikan awam terpelihara. – Bernama


Palestin rekod lonjakan kes COVID-19 minggu lalu

RAMALLAH, 3 Muharram 1444H, Isnin – Palestin merekodkan lonjakan mendadak jumlah kes baharu COVID-19 minggu lalu, terutama di Semenanjung Gaza yang terkepung.

Data Kementerian Kesihatan yang diterbitkan hari ini menunjukkan 10 kematian direkodkan akibat COVID-19 dalam tempoh antara 24 hingga 31 Julai lalu.

Sementara, sebanyak 8,969 kes baharu dilaporkan dalam tempoh sama selepas 22,434 saringan dilakukan di Tebing Barat dan Semenanjung Gaza sahaja.

Katanya, empat kematian dan 2,087 kes baharu direkodkan di Tebing Barat, manakala 2,599 lagi pesakit sembuh.

Di Semenanjung Gaza, enam kematian dan 6,082 kes baharu dilaporkan serta 674 pesakit pulih.

Sebanyak 800 kes baharu dan 1,240 kes sembuh direkodkan di Baitulmaqdis Timur.

Kementerian berkata, 36 pesakit COVID-19 sedang mendapatkan rawatan di hospital, di mana tiga daripadanya di bawah pemantauan unit rawatan rapi. – Agensi


Iran yakin normalisasi Arab Saudi-Israel akan gagal

WASHINGTON, 9 Rabiulawal 1445H, Isnin – Presiden Iran, Ebrahim Raisi memberitahu bahawa usaha tajaan Amerika Syarikat (AS) untuk menormalisasikan hubungan Israel dengan negara-negara Teluk Arab, termasuk Arab Saudi ‘tidak akan berjaya’.

Dalam temu bual dengan CNN, Raisi juga berkata, Iran tidak menyatakan ia tidak mahu pemeriksa nuklear daripada badan pemerhati nuklear Pertubuhan Bangsa-Bangsa Bersatu (PBB) di negara itu.

Israel bergerak lebih dekat dengan Emiriah Arab Bersatu (UAE), Bahrain, Sudan dan Maghribi berikutan inisiatif diplomatik yang dipacu oleh AS pada 2020 yang mendorong untuk menormalisasikan hubungan.

Menjalin hubungan dengan Arab Saudi – tuan rumah kepada beberapa tapak paling suci bagi Islam – akan menjadi hadiah utama bagi Israel dan mengubah geopolitik Timur Tengah.

Mengulas mengenai program nuklear Iran, Raisi berkata, pihaknya telah mengumumkan berkali-kali bahawa penggunaan senjata nuklear, penggunaan senjata pemusnah besar-besaran secara umum, tidak mempunyai tempat.

“Mengapa? Kerana kami tidak mempercayainya dan kami juga tidak memerlukannya,” katanya. – Agensi


Peneroka haram Israel serbu, rosakkan sekolah di Tebing Barat

RAMALLAH, 27 Muharam 1445H, Isnin – Peneroka haram Yahudi terus bertindak agresif dengan menyerbu sebuah sekolah yang pernah diancam untuk dirobohkan tentera pengganas Israel di timur Tebing Barat.

Memetik sumber berita WAFA, beberapa peneroka haram menyerbu sekolah Ras Al-Tin dan memecahkan tingkap serta memusnahkan harta benda pada bangunan sekolah berkenaan.

Sekolah itu terletak di kawasan komuniti Badwi di kampung Kafr Malik, Khirbet Abu Falah di timur Ramallah yang menempatkan lebih 50 murid berusia lima hingga 13 tahun.

Pada Oktober 2020, pihak berkuasa Israel mengarahkan sekolah itu dirobohkan dengan alasan pembinaan bangunan dibuat di kawasan yang dikuasai penuh Israel.

Sedangkan, sekolah Ras Al-Tin adalah antara sekolah yang dibina oleh Suruhanjaya Penempatan dengan Kerjasama Kementerian Pendidikan Palestin yang telah membina 18 buah sekolah di kawasan C di Tebing Barat. – Agensi


3 ADUN Amanah ‘lompat’ ke PKR

BANGI, 15 Rejab 1442H, Sabtu – Tiga Ahli Dewan Undangan Negeri (ADUN) Johor dari Amanah dilaporkan meninggalkan parti itu untuk menyertai PKR.

Pengarah Komunikasi Amanah, Khalid Samad ketika mengesahkan perkara tersebut berkata, ia bukan sesuatu yang mengejutkan.

Beliau menegaskan, tindakan itu sama sekali tidak menjejaskan hubungan Amanah dengan PKR termasuk gabungan Pakatan Harapan (PH).

“Mungkin mereka merasakan PKR akan bertanding lebih banyak kerusi, peluang mereka menjadi Ahli Parlimen lebih baik dalam PKR berbanding Amanah.

“Ia jelas mengecewakan, tetapi kami tidak mengugut orang. Terpulang kepada kepercayaan dan keyakinan mereka terhadap parti. Jika mereka merasakan boleh mendapat peluang lebih baik dalam parti lain, mereka bebas membuat keputusan sendiri.

“Selagi mereka tidak mengorbankan prinsip mereka untuk memperjuangkan keadilan dan semuanya. Maka, kami bersyukur,” katanya seperti dipetik portal FMT, hari ini.

Media melaporkan, tiga individu terbabit adalah ADUN Senggarang, Khairuddin A Rahim; Faizul Amri Adnan (ADUN Serom) dan Muhamad Said Jonit (ADUN Mahkota).

Khalid berkata, tiga ADUN itu tidak dipecat parti, tetapi tindakan mereka menyertai PKR bermakna keahlian mereka dalam Amanah ditamatkan secara automatik.


Ulang tahun SPRM ke-55 raih pelbagai kejayaan bongkar kes profil tinggi

PUTRAJAYA, 4 Rabiulawal 1444H, Sabtu – Bertemakan ‘Amanah, Tegas dan Adil’, Suruhanjaya Pencegahan Rasuah Malaysia (SPRM) menyambut ulang tahunnya yang ke-55 tahun ini dengan pelbagai kejayaan membongkar banyak kes jenayah kolar putih dan berprofil tinggi.

Ketua Pesuruhjaya SPRM Tan Sri Azam Baki berkata tema itu juga selari dengan keberkesanan kaedah siasatan agensi itu sehingga berjaya membongkar kes berprofil tinggi melibatkan individu berjawatan atau berkedudukan tinggi.

Menurut Azam, daripada 292 kes yang selesai dibicarakan bagi 2021 termasuk yang berprofil tinggi itu,  sebanyak 91.1 peratus atau 266 kes salah laku rasuah berakhir dengan sabitan.

“Ini merupakan kejayaan kerana melebihi kadar sabitan kesalahan rasuah sebanyak 90 peratus yang ditetapkan dalam Pelan Antirasuah Nasional (NACP) 2019 – 2023.

“Daripada segi pemulihan aset pula tahun lepas, jumlah aset yang dilucutkan hak dan dipulangkan kepada kerajaan Malaysia adalah sebanyak RM5.1 bilion, iaitu 99.57 peratus daripada kes 1Malaysia Development Berhad (1MDB).

“Siasatan terhadap kes-kes berkenaan boleh dikatakan sebagai sangat mencabar kerana banyak kekangan yang kami hadapi dari pelbagai aspek ketika menjalankan siasatan.

“Namun dengan kejayaan bermula daripada siasatan sehingga peringkat pendakwaan, ia membuktikan kemampuan dan kebolehan SPRM dalam mengendalikan kes berprofil tinggi dan kompleks yang bukan sahaja diiktiraf di negara ini malah di peringkat antarabangsa,” katanya kepada pemberita baru-baru ini sempena Hari Ulang Tahun SPRM ke-55 yang disambut hari ini.

Azam menjelaskan hasil garapan modul operasi, risikan dan siasatan sejak 2012 selain siasatan kes 1MDB dan SRC International, skandal rasuah Op Water juga antara pencapaian hebat bagi SPRM dengan penyitaan paling besar melibatkan wang tunai, kenderaan mewah dan barang kemas bernilai jutaan ringgit.

“Tidak lupa juga syarikat penyewaan kapal, Pristine Offshore Sdn Bhd yang merupakan syarikat pertama dituduh mengikut Seksyen 17A Akta SPRM 2009 iaitu kesalahan oleh organisasi komersial semenjak seksyen itu berkuat kuasa pada 1 Jun 2020,” katanya dan menambah kes itu menjadi pengajaran kepada sektor korporat lain.

Selain itu, Azam berkata, kolaborasi antara akademi latihan SPRM iaitu Akademi Pencegahan Rasuah (MACA) yang diiktiraf Agensi Kelayakan Malaysia (MQA) sejak November 2020 dengan Notthingham Trent University, United Kingdom dalam melahirkan kakitangan terlatih juga telah membuahkan hasil.

Katanya, pada konvokesyen pertama 8 September lepas, seramai 266 graduan MACA diberi penghormatan menerima skrol dan sijil pengajian masing-masing daripada Pro Vice-Chancellor (International), Nottingham Trent University Profesor Cillian Ryan.

“Pihak Pengurusan Tertinggi SPRM telah berkolaborasi dengan Nottingham Trent University pada 2017 iaitu setelah mendapat kelulusan kerajaan Persekutuan untuk membangunkan modul kursus asas pegawai SPRM bertaraf profesional meliputi modul siasatan, modul perisikan dan modul pendakwaan dan perundangan, modul amalan profesional dan modul kepimpinan.

“Kelebihan yang diperoleh ini sangat penting dan amat bermakna kepada SPRM terutamanya MACA dalam membangun dan merangka pelan tindakan latihan yang lebih efisien dan berkualiti tinggi setaraf institusi pengajian tinggi tempatan dan antarabangsa,” katanya.

Mengenai pembaharuan dalam SPRM selepas beliau dilantik sebagai Ketua Pesuruhjaya, Azam berkata sebelum 2020, agensi yang dahulunya dikenali sebagai Badan Pencegah Rasuah (BPR) itu banyak menunggu maklumat atau aduan sebelum menjalankan siasatan.

“Selepas 2000, kita menggunakan kaedah perisikan dan undercover untuk membongkar kes rasuah secara bergerombolan. Ia dikembangkan lagi sekarang apabila kita menggunakan Intelligence Based Investigations (IBI).

“Kaedah ini proaktif, ia digunakan untuk kes berprofil tinggi… Analisis Mendalam atau Deep Analysis dilaksanakan kepada subjek-subjek sebelum penyiasatan yang sewajarnya. Dengan Analisis Mendalam, identifikasi pelaku rasuah berprofil tinggi dikenal pasti dan kedua ialah pemulihan aset,” katanya.

Beliau berkata dengan kaedah ini, IBI dapat membongkar jenayah rasuah yang besar melalui Op Water, Op Power, Op Hack melibatkan kes berprofil tinggi.

Melalui IBI juga SPRM berjaya membongkar penyelewengan dana SRC International sebanyak RM42 juta dan dana projek infrastruktur mencecah RM3.3 bilion di bawah Op Water serta sindiket Bitcoin mencuri bekalan elektrik menyebabkan kerugian sehingga RM2.3 bilion bagi tempoh 2018 hingga 2021 menerusi Op Power. – Bernama


Fenomena air pasang besar mula landa empat negeri

KUALA LUMPUR, 29 Rabiulawal 1443H, Jumaat – Fenomena air pasang besar mula melanda Kedah, Perak, Selangor dan Johor sejak lewat malam tadi menyebabkan limpahan ke beberapa kawasan termasuk penempatan penduduk.

Situasi itu seperti dijangkakan Jabatan Pengairan dan Saliran (JPS) pada Ahad lepas, yang memaklumkan air pasang besar dijangka berterusan di negeri terbabit selama empat hari bermula semalam (4 Nov).

JPS turut memberi peringatan fenomena itu akan menjadi lebih buruk jika disertai angin kencang, ombak besar dan hujan lebat secara serentak selain berisiko mengakibatkan banjir kilat, limpahan air laut serta banjir pantai.

Di KEDAH, beberapa kawasan di negeri itu khususnya di Kuala Kedah, mula dinaiki air sekitar 11.30 malam tadi menyebabkan limpahan air ke penempatan penduduk dan kawasan pasar namun surut tidak lama kemudian.

Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah Mohamadul Ehsan Mohd Zain berkata fenomena air pasang besar dijangka paling tinggi pada 1.17 pagi esok dan kawasan berisiko akan terus dipantau khususnya di Kuala Kedah, Yan, Jerlun serta Kuala Muda.

“Keadaan banjir yang sedang melanda negeri ini juga dijangka bertambah buruk khususnya bagi kawasan tepi dan muara sungai serta perpindahan mangsa banjir juga dijangka bertambah susulan air pasang besar sehingga Selasa depan,” katanya ketika dihubungi Bernama hari ini.

Tinjauan Bernama ke Pasar Seberang Kota, Kuala Kedah tengah hari tadi mendapati kesan limpahan air masih kelihatan ekoran air pasang besar yang berlaku tengah malam tadi, namun tidak menjejaskan penduduk khususnya peniaga di kawasan itu.

Seorang peniaga makanan kering Chempa Ladun, 41, berkata limpahan air pasang besar tengah malam tadi datang dengan perlahan sebelum surut tidak lama kemudian.

“Memang tiap-tiap tahun bila berlaku air pasang besar, air akan naik di kawasan pasar nelayan ini, kami pun dah bersedia awal, macam sekarang air naik tengah malam, tapi barang-barang di kedai sudah disimpan dan dibungkus elok,” katanya.

Di PERAK, air pasang besar berlaku setinggi lebih semeter pada kira-kira 4.30 pagi tadi menyebabkan air melimpah sedalam 0.3 meter ke penempatan penduduk yang rendah di beberapa kawasan di pesisiran Sungai Perak, Teluk Intan.

Jurucakap Sekretariat Jawatankuasa Pengurusan Bencana Hilir Perak berkata 12 kawasan di sekitar daerah itu terjejas akibat fenomena berkenaan namun tiada mangsa dipindahkan manakala air mula surut pada 7 pagi tadi.

Lokasi terjejas ialah Kampung Sungai Kerawai, Kampung Terengganu, Pekan Teluk Intan, Kampung Esso, Kampung Pisang Batak Rabik, Ban Taman Maharani, Lorong Kalat Batak Rabit, Batu 6 Jalan Maharajalela, Taman Muhibbah Batu 6, Taman Desa Aman, Kampung Batak Rabik dan Lorong Masjid Kampung Bahagia.

“Pihak Angkatan Pertahanan Awam (APM) sentiasa memantau kawasan terlibat namun keadaan dikhuatiri menjadi buruk sekiranya berlaku hujan lebat dan ban pecah,” katanya.

Di SELANGOR, air pasang besar yang melanda pesisir pantai negeri itu masih terkawal dengan dipantau secara bersepadu oleh beberapa Balai Bomba dan Penyelamat negeri bersama agensi bencana lain sejak 4.30 hingga 7.30 pagi tadi.

Penolong Pengarah Operasi JBPM Selangor Hafisham Mohd Noor berkata, lokasi pemantauan termasuk  Jeti Pulau Ketam, Jeti Sementa, Jeti Sritama, Jeti Sri Tanjung, Jeti Sepakat, Jeti Sirip Biru, Pengkalan Nelayan Kampung Tok Muda Kapar, Pengkalan Sungai Keramat dan Kampung Ban Pecah.

“Keadaan air pasang melebihi paras biasa namun keadaan terkawal, rumah penduduk tidak dinaiki air dan tiada pemindahan mangsa dilakukan serta air mula surut pada 7 pagi,” katanya dalam kenyataan.

Di JOHOR, JBPM negeri akan menumpukan rondaan bagi fenomena itu di kawasan sepanjang pesisir pantai yang mempunyai penduduk di beberapa daerah antaranya Batu Pahat, Pontian, Mersing, Johor Bahru, Kota Tinggi dan Muar.

Pengarahnya Datuk Yahaya Madis berkata arahan kepada seluruh Balai Bomba dan Penyelamat juga telah dikeluarkan bagi kesiapsiagaan dan rondaan sepanjang tempoh air pasang besar itu.

“Kesiapsiagaan ini merangkumi aspek kesiapsiagaan anggota dan aset-aset jabatan, terutamanya untuk memberi bantuan kepada penduduk setempat sekiranya berlaku kejadian banjir yang memerlukan pemindahan,” katanya. – Bernama.


Kerana syurga itu mahal

1. TERKADANG kita selalu bersenang-senang dan melakukan maksiat lalu mengharapkan syurga yang paling tinggi sedangkan Rasulullah mengingatkan kita agar berusaha dan merancang untuk ke syurga. Sabda Rasulullah:

من خاف أدلج، ومن أدلج بلغ المنزل، ألا إن سلعة الله غالية، ألا إن سلعة الله الجنة

“Barangsiapa yang takut (ditimpa kesusahan dalam perjalanannya), maka dia akan bertolak awal dan cergas. Barangsiapa yang bertolak cergas dia akan sampai pada destinasinya. Ketahuilah bahawa barang dagangan Allah itu sangat mahal. Ketahuilah bahawa barang dagangan Allah itu syurga? (HR al-Tirmiz)

2. Menurut al-Imam al-Tibi, hadis ini adalah satu perumpamaan yang diberikan oleh Rasulullah agar kita merancang dan berusaha bersungguh untuk mencapai destinasi syurga. Kita hendaklah merancang, bertindak keluar awal dan bergerak cergas bagi mencapai destinasi akhirat kerana syurga Allah itu mahal. (Tuhfah al-Ahwazi)

3. Para sahabat terdahulu berjuang bermatian bagi mencapai redha ilahi. Rasulullah pernah menangis ketika melihat penampilan Mus’ab di Madinah yang meninggalkan kemewahan hidupnya semata-mata kerana memperjuangkan Islam. Perkara ini diceritakan oleh Saidina Ali yang menyebutkan:

إِنَّا لَجُلُوسٌ مَعَ رَسُولِ اللَّهِ صلى الله عليه وسلم فِي المَسْجِدِ إِذْ طَلَعَ مُصْعَبُ بْنُ عُمَيْرٍ مَا عَلَيْهِ إِلَّا بُرْدَةٌ لَهُ مَرْقُوعَةٌ بِفَرْوٍ، فَلَمَّا رَآهُ رَسُولُ اللَّهِ صلى الله عليه وسلم بَكَى لِلَّذِي كَانَ فِيهِ مِنَ النِّعْمَةِ وَالَّذِي هُوَ اليَوْمَ فِيهِ

“Ketika kami sedang duduk di Masjid, lalu datang Mus’ab ibn Umayr dengan pakaian yang bertampal. Apabila Rasulullah melihat Mus’ab, Baginda menangis kerana mengenangkan kehidupan mewah yang pernah dinikmati oleh Mus’ab.” (HR al-Tirmizi).

4. Ketika suasana sengit dalam Perang Uhud, Mus’ab jualah antara pejuang yang mempertahankan Rasulullah. Beliau memegang panji Islam dengan tangan kanannya. Musuh datang lalu menebas tangan Mus’ab sehingga putus.

5. Ketika lalu dihadapan jenazah Mus’ab yang syahid di medan Uhud, Rasululullah sangat sebak. Baginda terkenangkan perjuangan Mus’ab yang menjadikan dirinya semuanya untuk Islam. Baginda lalu membacakan ayat:

مِّنَ الْمُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْهِ ۖ فَمِنْهُم مَّن قَضَىٰ نَحْبَهُ وَمِنْهُم مَّن يَنتَظِرُ

Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran; dan mereka pula tidak mengubah (apa yang mereka janjikan itu) sedikitpun.

6. Tidak dinafikan bahawa Allah berhak melimpahkan rahmatNya kepada sesiapa sahaja untuk mengurniakan syurga, namun secara fitrahnya Rasulullah sendiri berusaha keras memartabatkan Islam bagi mendapatkan redha Allah dan dijanjikan syurga yang mahal.

Semoga Allah membimbing kita.

Dr Ahmad Sanusi Azmi


PRN Melaka: Putra umum tanding di lima kerusi DUN

MELAKA, 1 Rabiulakhir 1443H, Sabtu  – Parti Bumiputera Perkasa Malaysia (Putra) yang membuat penampilan pertama kali dalam pilihan raya akan mempertaruhkan lima calon termasuk seorang wanita bagi bertanding kerusi Dewan Undangan Negeri (DUN) pada Pilihan Raya Negeri (PRN) Melaka, 20 November ini.

Mereka ialah Pengerusi Badan Perhubungan Putra Melaka, Dr Mohd Aluwi Sari, 55, seorang ahli akademik yang akan bertanding di DUN Pengkalan Batu manakala Ketua Biro Wanita Putra Melaka Laila Norinda Maon,44, seorang usahawan akan mewakili parti itu untuk kerusi DUN Gadek.

Turut dicalonkan ialah Ketua Wira Putra Melaka Mohamad Hashidi Mohd Zin, calon termuda parti berusia 32 tahun untuk bertanding di DUN Paya Rumput serta dua Ketua Bahagian Putra Melaka iaitu Mohd Faizal Amzah, 44, di DUN Duyong serta Nazatul Ashraf Md Dom, 38 di DUN Sungai Rambai.

Presiden Putra, Datuk Dr Ibrahim Ali dalam sidang media ketika mengumumkan calon parti itu secara maya hari ini berkata kesemua calon tersebut dipilih berdasarkan kriteria tertentu iaitu latar belakang pendidikan, usia dan komitmen mereka dalam mendukung parti itu sebagai alternatif kaum Melayu dan Bumiputera.

“Paling utama ialah rekod calon-calon ini walaupun mereka belum bertanding namun rekod kehidupan mereka mestilah bersih, berakhlak tinggi dan bermoral.

“Mereka juga terdiri daripada golongan profesional dan usahawan selain usia kesemua calon ini dilihat seimbang dan sesuai untuk menjadi wakil rakyat dan berurusan dengan masyarakat,” katanya.

Semua calon Putra yang bakal bertanding pada PRN itu turut menandatangani surat Akuan Bersumpah (SD) dan membuat sumpah laknat pada pengumuman itu bagi mengelakkan tindakan ‘lompat parti’ selepas memenangi kerusi atas tiket parti itu.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal pada 16 Nov.

PRN itu diadakan ekoran pembubaran DUN pada 4 Okt lepas susulan empat Ahli DUN (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali. – Bernama


28 calon BN perlu tandatangani SD elak lompat parti

ALOR GAJAH, 29 Rabiulawal 1443H, Jumaat – Kesemua 28 bakal calon yang dipilih mewakili Barisan Nasional (BN) pada Pilihan Raya Negeri (PRN) Melaka perlu menandatangani Akuan Bersumpah (SD) bagi mengelakkan  mereka daripada melompat parti.

Timbalan Pengerusi BN, Datuk Seri Mohamad Hasan berkata SD tersebut kini sedang disiapkan oleh peguam dan akan ditandatangani semua bakal calon BN sebelum majlis pengumuman calon parti itu esok.

”Ini supaya kestabilan politik di negara terutama di Melaka (dapat dikekalkan). Sementara dalam Parlimen atau DUN (Dewan Undangan Negeri) belum ada lagi akta atau enakmen ini (lompat parti).

“Maka kita terpaksa membuat aku janji dan ada dua, tiga lagi dokumen untuk ditandatangani bakal calon sebelum diberi tauliah esok,” katanya.

Beliau berkata demikian kepada pemberita selepas majlis penyerahan DUN angkat membabitkan Lendu, Taboh Naning dan Ayer Limau kepada UMNO Negeri Sembilan di Kampung Pulau di sini hari ini.

Dalam pada itu, Mohamad yang juga Timbalan Presiden UMNO dan Pengarah Pilihan Raya PRN Melaka berkata, 90 peratus calon yang bakal mewakili parti itu terdiri daripada muka baharu.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 November dan undi awal pada 16 November.

PRN Melaka diadakan ekoran pembubaran Dewan Undangan Negeri (DUN) pada 4 Okt lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).
– Bernama


Apakah kedudukan nasihat Jawatankuasa Khas Bebas?

ASSALAMU’ALAIKUM wrt wbr untuk semua. Saya menulis tentang perkara ini kerana saya telah diminta mengulasnya oleh beberapa orang wartawan, rakan pengamal undang-undang dan rakan pensyarah undang-undang. Pandangan saya adalah pandangan akademik yang tidak diniatkan sebagai nasihat undang-undang kepada mana-mana pihak.

Selamat membaca.

Seksyen 2 Ordinan Darurat (Kuasa-Kuasa Perlu) 2021 memperuntukkan:

“(1) Maka hendaklah ditubuhkan suatu jawatankuasa khas bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam di dalam Persekutuan berikutan wabak penyakit berjangkit, iaitu Penyakit Koronavirus 2019 (COVID-19).

(2) Anggota jawatankuasa khas bebas itu hendaklah dilantik oleh Yang di-Pertuan Agong”.

Berikutan dengan peruntukan di atas, pada 9 Februari, dalam kenyataan media Pejabat Perdana Menteri adalah dinyatakan seperti berikut;

“Pejabat Perdana Menteri ingin mengumumkan pelantikan Ahli Jawatankuasa Khas Bebas Darurat 2021 yang telah diperkenankan oleh KDYMM Seri Paduka Baginda Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Ahmad Shah Al-Musta’in Billah.

Senarai keahlian jawatankuasa ini adalah seperti berikut:
1. Tun Arifin Zakaria, bekas Ketua Hakim Negara – Pengerusi
2. Tan Sri Samsudin Osman, bekas Ketua Setiausaha Negara
3. Tan Sri Norian Mai, bekas Ketua Polis Negara
4. Tan Sri Zulkifli Zainal Abidin, bekas Panglima Angkatan Tentera
5. Prof. Tan Sri Dr. Mohamad Taha Arif, bekas Ketua Pengarah Kesihatan
6. Tan Sri Dr. Yahya Awang, pakar bedah jantung
7. Tan Sri Ter Leong Yap, Presiden Gabungan Dewan Perniagaan dan Perindustrian Cina Malaysia
8. Tan Sri Dr. R. Palan, Pro-Canselor Universiti Cyberjaya
9. Dato’ Setia Sallehuddin Saidin, bekas Timbalan Pendakwaraya Pejabat Peguam Negara
10. Prof. Madya Dato’ Arif Perkasa Dr. Mohd. Asri Zainul Abidin, Mufti Perlis
11. Prof. Datu Dr. Andrew Kiyu Dawi anak Usop, pakar kesihatan awam
12. Tan Sri Sukarti Wakiman, bekas Setiausaha Kerajaan Negeri Sabah
13. Tan Sri Noh Omar, Ahli Parlimen Tanjung Karang
14. YB Datuk Sri Rohani Abdul Karim, Ahli Parlimen Batang Lupar
15. YB Datuk Azizah Mohd. Dun, Ahli Parlimen Beaufort
16. YB Dr. Nik Muhammad Zawawi Salleh, Ahli Parlimen Pasir Puteh
17. YB Datuk Seri Saifuddin Nasution Ismail, Ahli Parlimen Kulim-Bandar Baharu
18. YB Anthony Loke Siew Fook, Ahli Parlimen Seremban
19. YB Datuk Seri Dr. Dzulkefly Ahmad, Ahli Parlimen Kuala Selangor

Jawatankuasa Khas Bebas Darurat 2021 yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 berperanan untuk menasihati KDYMM Seri Paduka Baginda Yang di-Pertuan Agong mengenai kewujudan berterusan darurat besar di Malaysia dan penamatannya.
Majlis Keselamatan Negara, Jabatan Perdana Menteri berperanan sebagai urus setia jawatankuasa ini.
PEJABAT PERDANA MENTERI
9 FEBRUARI 2021”

Menganalisis Seksyen 2 Ordinan Darurat (Kuasa-Kuasa Perlu) 2021 adalah dapat disimpulkan dua perkara penting:

1. Jawatankuasa Khas Bebas ini bermaksud, jawatankuasa ini bebas untuk mendapatkan apa-apa maklumat daripada mana-mana pihak dan mereka membuat keputusan atau menulis laporan yang bebas daripada campur tangan kerajaan atau eksekutif atau mana-mana pihak. Dengan kata pendek, Jawatankuasa Khas Bebas tidak terikat dengan mana-mana pihak dalam melaksanakan terma lantikan dan membuat keputusan.

2. Ahli Jawatankuasa Khas Bebas dilantik dengan perkenan Yang di-Pertuan Agong
Tidak banyak maklumat tentang terma lantikan Jawatankuasa Khas Bebas dimaklumkan kepada masyarakat umum. Namun begitu, melihat kepada peruntukan Ordinan dan Kenyataan Media Jabatan Perdana Menteri, kita dapati adalah jelas untuk kita perhatikan bahawa tugas utama Jawatankuasa Khas Bebas ini ialah untuk menasihati Yang di-Pertuan Agong pada melaksanakan peranan baginda di bawah Perkara 150(1) Perlembagaan Persekutuan, iaitu menentukan sama ada wujud atau tidak darurat besar atas sebab keselamatan negara atau kehidupan ekonomi atau ketenteraman awam sehingga baginda berpuas hati bagi tujuan memberi perkenan kepada pengisytiharan darurat.

Dengan wujudnya Jawatankuasa Khas Bebas ini ia juga boleh dikatakan sebagai menamatkan peranan Jemaah Menteri untuk menasihati Yang di-Pertuan Agong dalam soal kewujudan berterusan darurat besar. (sekiranya diandaikan baginda membuat pengisytiharan darurat atas nasihat Jemaah Menteri).

Namun, beberapa persoalan masih lagi ada dalam fikiran saya. Antara persoalan tersebut, termasuklah:

1. Apakah maksud frasa “kewujuduan berterusan darurat besar…” Adakah nasihat Jawatankuasa Khas Bebas yang diberikan kepada Yang di-Pertuan Agong boleh digunakan oleh baginda selepas tarikh 1 Ogos 2021. Persoalan ini timbul kerana adalah tidak begitu jelas maksud frasa itu, “kewujudan berterusan”, sama ada “berterusan” dalam masa darurat sekarang, iaitu darurat yang sedang berkuatkuasa dari tarikh 11 Januari 2021 hingga 1 Ogos 2021 sahaja;

Atau, adakah dimaksudkan “kewujudan berterusan” itu dalam jarak masa 11 Januari sehingga juga selepas 1 Ogos. Pada kefahaman saya, nasihat Jawatankuasa Khas Bebas adalah dalam jangka masa sehingga 1 Ogos dan kewujudan berterusan itu bermaksud tidak melangkau 1 Ogos dan nasihat Jawatankuasa Khas Bebas hanyalah untuk meneruskan darurat sehingga 1 Ogos atau disingkatkan atau ditamatkan sebelum 1 Ogos 2021. Bagi tujuan darurat selepas 1 Ogos, ia akan kembali kepada kedudukan asal, iaitu kembali kepada Perkara 150(1) dan tertakluk kepada Perkara 150(3) sekiranya dirungkai oleh Parlimen atau Fasal 150(7).

2. Berkaitan dengan persoalan di atas timbul pula persoalan, adakah Jawatankuasa Khas Bebas akan terus berperanan selepas 1 Ogos? Berdasarkan kepada fakta bahawa darurat yang dimasyhurkan akan tamat pada 1 Ogos, maka Jawatankuasa Khas Bebas ini juga akan berakhir pada 1 Ogos, kecuali dirungkaikan oleh Parlimen selebih awal atau tidak dirungkaikan, tertakluk kepada Perkara 150(7).

Apapun, ia bergantung kepada terma lantikan Jawankuasa Khas Bebas tersebut. Ia mungkin hanya sehingga 1 Ogos. Ini cuma anggapan saya. Adalah lebih mudah untuk membuat keputusan sekiranya kita mendapat maklumat jelas tentang skop jangka masa atau jarak waktu lantikan atau terma lantikan Jawatankuasa Khas Bebas ini. Sekiranya maklumat ini ada baharulah jawapan dapat dimuktamadkan.

3. Persoalan ketiga, adakah Yang di-Pertuan Agong boleh menilai pandangan pihak lain selain daripada laporan/nasihat Jawatankuasa Khas Bebas dalam menentukan tentang “kewujudan berterusan darurat besar”? Adalah agak jelas pada awalnya bahawa, tujuan penubuhan Jawatankuasa Khas Bebas ini adalah bagi mengelak campur tangan kerajaan dalam urusan baginda Yang di-Pertuan Agong berkenaan penerusan darurat. Walauapapun, tidak dapat disyaratkan supaya Yang di-Pertuan Agong tidak boleh mendapatkan pandangan atau pendapat pihak lain.

Ini kerana bagi membolehkan Yang di-Pertuan Agong membuat penilaian yang sewajar dan seadil mungkin. Namun begitu, pandangan atau pendapat pihak lain itu pastinya dari segi undang-undang tidak mengikat Yang di-Pertuan Agong. Seksyen 2 Ordinan Darurat mensyaratkan supaya Yang di-Pertuan Agong mendapatkan nasihat Jawatankuasa Khas Bebas dan tidak dinyatakan sebaliknya atau selainnya.

4. Adakah Yang di-Pertuan Agong terikat dengan nasihat Jawankuasa Khas Bebas? Sekiranya dilihat kepada konsep “nasihat”, ia seolah-olah mensyaratkan supaya Yang di-Pertuan Agong hendaklah bertindak atas nasihat Jawatankuasa ini.

Namun, seperti mana dijelaskan di atas, ia tidak menghalang Yang di-Pertuan Agong untuk mendapatkan pandangan atau pendapat pihak lain. Pandangan atau pendapat pihak lain itu walaubagaimanapun, dalam konteks undang-undang, tidak dapat mengatasi nasihat Jawatankuasa Khas Bebas ini. Tambahan pula, apabila dilihat kepada keanggotaan Jawatankuasa Khas Bebas ini ia terdiri daripada para pakar dalam pelbagai bidang, termasuk perundangan, keselamatan, kesihatan, pentadbiran negara, pendidikan, agama, ekonomi, dan juga wakil dari parti-parti politik.

Dari segi pandangan masyarakat umum, saya nampak tiada keraguan ketara yang dilahirkan oleh masyarakat awam tentang kewibawaan Jawatankuasa Khas Bebas ini. Sebagai nota kecil, mungkin ramai khalayak yang mahu tahu tentang Laporan Jawatankuasa Khas ini sekiranya ia bukan rahsia besar atau dokumen sulit.

5. Jawatankuasa Khas Bebas ini mempunyai kapasiti seumpama ia diwujudkan oleh suatu Akta Parlimen. Kerana kesan suatu Ordinan adalah ia seumpama Akta Parlimen.
Menurut Perkara 40(3) yang menyatakan, “Undang-Undang Persekutuan boleh membuat peruntukan bagi menghendaki Yang di-Pertuan Agong bertindak selepas berunding dengan atau atas syor mana-mana orang atau kumpulan orang selain Jemaah Menteri pada menjalankan mana-mana fungsinya selain – (a) fungsi yang boleh dijalankan menurut budi bicaranya; (b) fungsi yang berkenaan dengan perjalanannya peruntukan ada dibuat dalam mana-mana Perkara lain.”

“Undang-Undang Persekutuan” secara ringkasnya ditafsirkan oleh Perkara 160(2) Perlembagaan Persekutuan sebagai undang-undang yang Parlimen mempunyai kuasa untuk menggubalnya, dan “apa-apa Akta Parlimen”.

Saya menyatakan Ordinan Darurat mempunyai kuatkuasa seumpama Akta Parlimen atau Undang-Undang Persekutuan kerana Perkara 150(2C) menyatakan “Sesuatu ordinan yang dimasyhurkan di bawah Fasal (2B) hendaklah mempunyai kuat kuasa dan kesan yang sama sebagaimana Akta Parlimen”. Fasal (2B) ini adalah suatu Fasal yang memberikan kuasa kepada Yang di-Pertuan Agong untuk membuat undang-undang yang diperlukan bagi tujuan darurat sekiranya kedua-dua Majlis Parlimen tidak bersidang secara serentak.

Justeru, ini mengukuhkan andaian bahawa nasihat yang diberikan oleh Jawatankuasa Khas Bebas ini hendaklah diikuti oleh Yang di-Pertuan Agong menurut Perkara 40, kecuali perkenan mengenai pengisytiharan darurat ini adalah kuasa budi bicara baginda atau terdapat prosedur lain yang menetapkan bagaimana pengisytiharan tersebut perlu dilakukan.

Justeru, frasa “Jika Yang di-Pertuan Agong berpuas hati” di bawah Perkara 150(1) hendaklah diberikan perhatian, sama ada ia merupakan satu peruntukan yang menyediakan peruntukan budi bicara atau Perkara 150(1) itu menyediakan tentang bagaimana fungsi Yang di-Pertuan Agong dapat dilaksanakan.

Persoalan ini menjadi terlalu teknikal dan ia boleh dijadikan bahan perbahasan akademik perundangan. Sekiranya kuasa Yang di-Pertuan Agong di bawah Perkara 150(1) itu adalah kuasa budi bicara maka baginda tidak tertakluk kepada nasihat Jawatankuasa Khas Bebas dan boleh membuat keputusan tanpa terikat kepada Laporan atau syor Jawatankuasa Khas Bebas.

Berdasarkan kepada perbincangan di atas, kalaupun tulisan ini tidak memberikan jawapan kepada sesetengah persoalan, ia telah membuka beberapa perkara untuk diberikan ruang perincian secara akademik.

Sehingga jumpa lagi, jaga diri.

Prof Dr Shamrahayu A Aziz
Pakar Perlembagaan

Artikel ini telah disiarkan lebih awal di Facebook Prof Dr Shamrahayu A Aziz


Ribut petir, hujan lebat di beberapa negeri

KUALA LUMPUR, 6 Syaaban 1443H, Rabu – Jabatan Meteorologi Malaysia (MetMalaysia) meramalkan kejadian ribut petir, hujan lebat dan angin kencang dijangka berlaku di beberapa negeri bermula 3 petang hingga 7 malam ini.

Amaran yang dikeluarkan pada 1.15 tengah hari itu memaklumkan kawasan yang terlibat ialah di Perak (Kuala Kangsar, Kinta, Kampar, Batang Padang dan Muallim); Selangor (Hulu Selangor, Gombak dan Hulu Langat); Jelebu, Negeri Sembilan dan Kuala Lumpur.

Amaran sama dikeluarkan sehingga pukul 5 petang ini bagi Sarawak melibatkan kawasan Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu dan Limbang.

Sementara itu, amaran MetMalaysia yang dikeluarkan pada 12.30 tengah hari memaklumkan hujan lebat berterusan peringkat buruk sehingga esok (10 Mac) di Sabah melibatkan kawasan Sandakan (Telupid, Kinabatangan, Beluran dan Sandakan) dan Kudat.

Amaran hujan berterusan peringkat waspada turut dikeluarkan bagi kawasan di pantai barat Sabah.-  Bernama


Harga petrol, diesel kekal

BANGI, 23 Muharram 1443H, Rabu – Harga runcit produk petroleum membabitkan petrol dan diesel masing-masing kekal bagi tempoh 2 September hingga 8 September 2021.

Berdasarkan harga terkini, produk RON97 dan RON95 masing-masing kekal pada paras RM2.72 seliter serta RM2.05 seliter.

Harga turut tidak berubah untuk produk diesel iaitu RM2.15 seliter, menurut Kementerian Kewangan dalam satu kenyataan, hari ini.

Ia berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Aidiladha: 1.9 juta kenderaan dijangka guna PLUS, patuhi TTA

KUALA LUMPUR, 6 Zulhijjah 1443H, Rabu – PLUS Malaysia Berhad (PLUS) menjangkakan kira-kira 1.9 juta kenderaan akan berada di lebuh raya semasa cuti perayaan Aidiladha bermula 7 hingga 12 Julai.

Ketua Pegawai Operasi PLUS Datuk Zakaria Ahmad Zabidi berkata oleh itu pengguna dinasihatkan supaya mematuhi Cadangan Waktu Perjalanan (TTA) bagi mengurangkan kesesakan lalu lintas.

Beliau berkata pihaknya menyarankan orang ramai yang akan pulang ke Perlis, Kedah, Pulau Pinang, utara Perak dan Johor supaya memasuki lebuh raya sebelum 10 pagi pada 7 Julai hingga 10 Julai.

Bagi mereka yang menuju ke lokasi lain yang lebih dekat pula dinasihati untuk memasuki lebuh raya selepas 1 tengah hari.

“Kami menjangkakan kira-kira 1.9 juta kenderaan akan berada di lebuh raya setiap hari semasa musim cuti Aidiladha ini berbanding 1.8 juta kenderaan sehari pada hari biasa. Oleh itu, sila jangkakan kesesakan dan tempoh perjalanan yang lebih panjang pada hari-hari puncak tersebut.

“TTA bermatlamat untuk mengagihkan trafik dan mengelakkan kenderaan daripada memasuki lebuh raya secara serentak dan terkumpul serentak di laluan-laluan utama lebuh raya, plaza tol dan kawasan rehat, sekali gus mengurangkan kesesakan,” katanya dalam kenyataan hari ini.

Bagi perjalanan kembali ke Lembah Klang pula, beliau berkata pengguna dinasihatkan agar memasuki lebuh raya sebelum 9 pagi pada 10 Julai hingga 12 Julai.

“Berdasarkan kajian kami bagi perjalanan kembali semula ke Lembah Klang, pengguna lebuh raya dijangka mengalami tempoh perjalanan dua kali lebih panjang berbanding perjalanan biasa sekiranya mereka memilih untuk tidak mematuhi jadual TTA ini,” jelasnya.

Zakaria turut menyeru pengguna untuk mendapatkan maklumat trafik terkini menerusi Twitter @PLUSTrafik, applikasi PLUS, talian PLUSLine, papan tanda elektronik (VMS) serta mengikuti laporan trafik menerusi siaran radio utama.

Pengguna lebuh raya juga digalakkan menggunakan applikasi Waze dan Google Maps untuk merancang perjalanan mereka di samping memastikan baki kad Touch ‘n Go atau e-wallet mencukupi .

Selain itu, beliau turut menasihati pengguna agar memastikan kenderaan mereka berada dalam keadaan yang baik dan selamat.

“Sila patuhi had kelajuan di lebuh raya, elakkan memandu terlalu rapat dengan kenderaan lain, dan berehat sebentar untuk menyegarkan diri di kawasan rehat dan rawat (R&R) sepanjang lebuh raya,” katanya. – Bernama


Rejim Israel dengki roboh pusat uji kaji COVID-19 Palestin

TEBING BARAT, 29 Zulkaedah 1441H, Selasa – Tanpa sebarang alasan, rejim pengganas Israel merobohkan pusat pemeriksaan keselamatan Palestin yang digunakan untuk menguji coronavirus di Tebing Barat yang diduduki, semalam.

Pusat pemeriksaan itu didirikan oleh pasukan keselamatan Palestin di pintu masuk bandar Jenin di Tebing Barat yang diduduki untuk mencegah penyebaran virus.

Sebanyak 468 kes coronavirus baharu dan tiga kematian akibat penyakit itu dicatatkan di wilayah Palestin yang dijajah pada Isnin, demikian data disahkan Kementerian Kesihatan, menjadikan kes aktif pada 8,360 dan jumlah kematian pada 65.

Kementerian itu berkata, 40 pesakit kini dirawat di Unit Rawatan Rapi (ICU), termasuk tiga yang memerlukan bantuan pernafasan, tanpa laporan pemulihan.

Pada kejadian sama juga, tentera negara haram turut mencederakan seorang lelaki Palestin di kem pelarian Jenin.

Sumber tempatan berkata, tentera menyerbu bandar Jenin dan kem pelariannya untuk menangkap aktivis.

Pasukan penjajah turut melepaskan tembakan terhadap warga Palestin di kawasan itu, yang menurut laporan, mencederakan seorang penduduk di kaki namun dikatakan stabil.
Sementara itu dua lagi ditahan sebelum tentera meninggalkan bandar.

Pasukan Israel sering menyerang bandar dan kampung Palestin di Tebing Barat yang diduduki untuk menangkap aktivis popular Palestin.

Pada Mac lalu, Monitor Euro-Med yang berpusat di Geneva mendesak masyarakat antarabangsa melindungi rakyat Palestin dan memaksa tentera Israel menghentikan serangan di bandar yang mengancam langkah-langkah pencegahan diambil Pihak Berkuasa Palestin untuk mengawal wabak COVID-19.

NGO untuk perlindungan hak asasi manusia itu juga meminta untuk menyelidik perilaku mencurigakan sebilangan tentera dan peneroka haram Yahudi, yang mana kelihatan cuba menyebarkan jangkitan dan meminta mereka bertanggungjawab. – Agensi


33 cedera nahas bas rempuh trem

ISTANBUL, 11 Jamadilawal 1444H, Selasa – Sekurang-kurangnya 33 orang cedera apabila sebuah trem merempuh bas yang terlepas lampu merah.

Rakaman di televisyen tempatan menunjukkan lokasi kemalangan selepas trem itu merempuh bahagian tepi bas.

Anggota perkhidmatan kecemasan dilihat merawat mangsa yang cedera di daerah Alibeykoy.

Anggota bomba menyelamatkan sekurang-kurangnya seorang yang terperangkap dalam bas itu, lapor agensi berita negara Anadolu.

Sekurang-kurangnya empat orang dilaporkan cedera parah.

Metro Istanbul berkata, pihaknya telah menggantung sementara laluan bas-trem antara stesen T5 Cibali-Alibeykoy dan Cibali-University.

Kemalangan itu berlaku pada 9.15 pagi, apabila bas IETT yang membawa sejumlah penumpang dilaporkan terlepas lampu merah ketika melintasi trem.

Rakaman kamera keselamatan menunjukkan trem itu merempuh bas berkenaan, menolaknya ke pondok keselamatan dan kenderaan lain yang berada di tempat letak kereta bersebelahan.

Trem itu meninggalkan landasan susulan hentaman yang kuat. – Agensi


Penjara dua tahun, denda RM2,000 kepada individu tak berpuasa di Kelantan

KOTA BHARU, 25 Syaaban 1443H, Isnin – Umat Islam di Kelantan yang ditangkap kerana tidak berpuasa pada bulan Ramadan bakal berdepan hukuman lebih berat mengikut Enakmen Kanun Jenayah Syariah (I) 2019.

Timbalan Pengarah Operasi Jabatan Hal Ehwal Agama Islam Kelantan (JAHEAIK), Dr Hasnan Ramli berkata, Seksyen 10 enakmen tersebut, memperuntukkan hukuman denda maksimum RM2,000 atau penjara sehingga dua tahun atau kedua-duanya.

“Sebelum ini, hukuman bagi kesalahan tidak berpuasa hanya denda sehingga RM1,000 atau penjara sehingga setahun, tetapi kali ini hukuman lebih berat menanti pesalah selepas enakmen itu baharu diluluskan November lepas.

“Sepanjang Ramadan ini juga, 60 penguat kuasa JAHEAIK akan menjalankan pemantauan di kira-kira 50 lokasi panas, dengan dibantu 700 sukarelawan Skuad Amru,” katanya kepada pemberita selepas majlis penyerahan rompi kepada anggota penguat kuasa Undang-Undang Syariah Kelantan di Balai Islam Lundang di sini, hari ini.

Mengulas lanjut, Dr Hasnan berkata, antara lokasi panas yang sering dijadikan tempat individu tidak berpuasa adalah seperti di restoran milik orang bukan Islam, kawasan tangga di pasar raya dan kawasan tersembunyi.

“Walaupun kita lebih kepada pendekatan menasihati, tindakan tegas tetap akan diambil ke atas orang yang tidak menghormati Ramadan khususnya yang mengulangi kesalahan dan ditangkap buat kali kedua.

“Tindakan juga boleh diambil terhadap mereka yang membekal dan menjual makanan kepada individu tidak berpuasa mengikut enakmen tersebut,” katanya yang mengesahkan hanya tiga tangkapan dilakukan melibatkan lelaki tidak berpuasa pada tahun lepas. – Bernama


Kerja dari rumah, satu merit buat wanita

PERTUBUHAN Kesihatan Sedunia (WHO) telah mengisytiharkan penularan wabak jangkitan Coronavirus Disease, COVID-19 sebagai pandemik pada Mac 2020 berikutan peningkatan kes positif jangkitan dan kematian di seluruh dunia. Malaysia juga antara negara yang turut terkesan dengan penularan wabak penyakit ini dan sehingga kini masih berjuang untuk melawan pandemik COVID-19 sehingga muncul arahan pelaksanaan Perintah Kawalan Pergerakan (PKP) oleh kerajaan Malaysia pada Mac lalu.

Berikut pelaksanaan PKP di seluruh Malaysia, satu norma baharu bagi beberapa sektor pekerjaan telah diperkenalkan iaitu konsep ‘Work from Home (WFH)’ iaitu melaksanakan tuntutan kerja secara jarak jauh dari rumah bagi meningkatkan kawalan jangkitan wabak COVID-19 itu.

Konsep WFH ini bukanlah suatu yang asing bagi sesetengah negara yang memang menyediakan tawaran pekerjaan secara jarak jauh. Pelbagai N=negara seperti Finland, Amerika Syarikat (AS) dan Australia di mana terdapat beberapa jenis syarikat yang menawarkan kerja secara atas talian yang banyak membabitkan urusan pengendalian data dan transaksi digital.

Terdapat banyak kebaikan melaksanakan konsep WFH bagi para pekerja khususnya buat para wanita tidak kira yang bujang mahupun sudah berumahtangga. Antara kebaikan melaksanakan konsep WFH ialah meminimakan masa perjalanan ke tempat kerja, mampu meningkatkan produktiviti, membantu dalam mengimbangi kehidupan berkerja dan peribadi, memberi fleksibiti waktu kepada para pekerja juga mampu memberi kebahagiaan yang stabil kepada para pekerja yang mudah tertekan bila berada di pejabat.

Satu kajian yang dijalankan oleh Professor Bloom dari Stanford University berkaitan pekerjaan jarak jauh di mana hampir 40 peratus daripada pekerja di AS selesa melakukan kerja dari rumah sepenuhnya.

Menurut kajian beliau, kebanyakannya memilih untuk bekerja dari rumah kerana fleksibiliti masa yang diperuntukkan. Mereka lebih selesa untuk berkerja di rumah dengan suasana yang lebih selesa dan kurang formal. Secara tidak langsung, produktiviti kerja juga meningkat kerana mampu menyelesaikan tugas dengan suasana yang kondusif juga lebihan masa kerana mampu meminimakan masa untuk perjalanan ke tempat kerja.

Bagi wanita yang berkeluarga, kewujudan anak dan suami di rumah bukan penghalang untuk bekerja secara produktif dari rumah. Sesetengah kaum ibu merasa bahagia bila mampu menguruskan anak di samping menyiapkan tugasan harian kerja pejabat.

Antara kebaikan lain juga adalah mampu meminimakan bajet bagi peruntukan kos pengangkutan, kos makan tengahari dan sebagainya. Pemakaian kasual dari rumah juga boleh memberi impak yang positif bagi sesetengah wanita. Antara kebaikan lain juga adalah konsep WFH mampu mengurangkan tahap stress bekerja bagi sesetengah wanita.

Ianya mampu memberi kelonggaran kepada mereka untuk melakukan kerja di mana jua dengan masa yang lebih fleksibel. Bagi pihak majikan pula, bilangan pekerja yang memohon cuti sakit atau kecemasan juga bakal berkurang terutamanya kaum ibu yang sering kali menghadapi situasi tidak dijangka seperti anak sakit dan sebagainya. Lebih menarik lagi, konsep WFH juga membantu untuk mengurangkan isu kontrovesi dan politik pejabat yang sering berlaku antara rakan sekerja. Justeru, saranan kepada pihak kerajaan juga pihak syarikat swasta untuk mempertimbangkan pilihan berkerja jarak jauh kepada para perkerja bagi meminimakan risiko kehilangan peluang pekerjaan.

Pautan:

Bloom, N. 2020. How working from home works out. Dicapai dari: https://siepr.stanford.edu/research/publications/how-working-home-works-out

Purohit, A. 2017. 10 Benefits of working from home for women and making it a success. Women Empowerment. Dicapai dari: https://ayoti.in/blog/10-benefits-of-working-from-home-for-women-and-making-it-a-success/

Wahidatul Husna Zuldin
Ketua Wanita ISMA KK
Universiti Malaysia Sabah


RON97 naik 9 sen

BANGI, 9 Jamadilakhir 1443H, Rabu – Harga runcit bagi petrol RON97 naik sebanyak 9 sen seliter iaitu daripada RM3.12 seliter kepada RM3.21 seliter, manakala RON95 dan diesel masing-masing kekal RM2.05 seliter dan RM2.15 seliter.

Kementerian Kewangan (MOF) dalam kenyataan hari ini berkata, harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Harga runcit produk petroleum itu adalah bagi tempoh 10 hingga 16 Februari 2022.

MOF berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk meningkat melebihi paras harga siling yang ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.


Polis siasat individu hina institusi raja, kerajaan

KUALA LUMPUR, 1 Rabiulawal 1442H, Ahad – Polis telah membuka kertas siasatan berhubung satu kenyataan menghasut membabitkan seorang lelaki dalam sebuah rakaman video yang tular di media sosial baru-baru ini.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata video berdurasi 1 minit 33 saat itu mempunyai kecenderungan menghasut terhadap raja dan kerajaan.

“Lelaki dikenali sebagai Ganesparan a/l Nadaraja, 38, beralamat terakhir di P-1-5 RH Pangsa Flat MPS Jalan Tan Sri Manickavasagam, Seremban, Negeri Sembilan.

“Siasatan yang dilakukan mendapati lelaki itu berada di luar negara sejak November 2017, malah suspek turut dikehendaki untuk tiga kes lain berkaitan ugutan dan hasutan,” katanya dalam satu kenyataan

Kes berkenaan disiasat di bawah Seksyen 4(1) Akta Hasutan 1948 kerana mendatangkan kebencian atau penghinaan terhadap mana-mana raja atau kerajaan dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“Polis akan mengambil tindakan tegas mengikut peruntukan undang-undang terhadap mana-mana pihak yang cuba menjejaskan ketenteraman awam dan keselamatan negara,” katanya. – Bernama


Premis di Selangor ada bekalan beras tempatan, import

PUTRAJAYA, 20 Rabiulawal 1445H, Jumaat – Semua premis pemborong beras di sekitar Selangor yang diperiksa dalam Operasi Bersepadu Beras Putih Tempatan (BPT) semalam didapati mempunyai bekalan BPT dan beras putih import (BPI).

Kementerian Pertanian dan Keterjaminan Makanan (KPKM) dalam kenyataan hari ini memaklumkan kesemua premis yang diperiksa mempunyai lesen masih sah tempoh dan simpanan beras tidak melebihi had muatan yang dilesenkan.

Operasi berkenaan diketuai Timbalan Menterinya, Chan Foong Hin serta melibatkan kerjasama penguatkuasaan rentas agensi termasuk penguat kuasa Kawalselia Padi dan Beras (KPB), Kementerian Perdagangan Dalam Negeri dan Kos Sara Hidup (KPDN) dan Polis Diraja Malaysia (PDRM) meliputi pengambilan sampel beras dan pengiraan stok fizikal beras dalam simpanan gudang.

“Kesemua sampel yang diambil adalah mengikut prosedur penguatkuasaan yang ditetapkan dan akan diserahkan kepada Institut Penyelidikan dan Kemajuan Pertanian Malaysia (MARDI) untuk tujuan analisis bagi mengesan pertukaran kampit beras atau aktiviti mencampurkan BPT dan BPI,” menurut kenyataan itu.

KPKM juga tidak akan  berkompromi dengan mana-mana pihak yang didapati menukar kampit atau mencampur BPT dan BPI atau menyembunyikan bekalan BPT, dan akan meneruskan kerjasama penguatkuasaan rentas kementerian dan agensi melalui Operasi Bersepadu BPT, menurut kenyataan itu. – Bernama


Raja-Raja Melayu berkenan hadir perbincangan khas di Istana Negara

KUALA LUMPUR, 5 Zulkaedah 1442H, Rabu – Raja-Raja Melayu hari ini berkenan menghadiri Perbincangan Khas Raja-Raja Melayu di Istana Negara.

Perbincangan khas itu bagi meneliti pandangan yang dikemukakan pemimpin-pemimpin parti politik ketika sesi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sejak minggu lepas.

Berangkat ke istana ialah Sultan Perak Sultan Nazrin Shah; Sultan Johor Sultan Ibrahim Sultan Iskandar dan Sultan Selangor Sultan Sharafuddin Idris Shah.

Turut berangkat Sultan Kedah Al Aminul Karim Sultan Sallehuddin Almarhum Sultan Badlishah; Sultan Terengganu Sultan Mizan Zainal Abidin; Yang di-Pertuan Besar Negeri Sembilan Tuanku Muhriz Almarhum Tuanku Munawir; Pemangku Raja Pahang Tengku Hassanal Ibrahim Alam Shah, manakala Perlis diwakili Raja Muda Perlis Tuanku Syed Faizuddin Putra Jamalullail.

Bagaimanapun Sultan Kelantan Sultan Muhammad V tidak berangkat.

Beberapa pegawai tertinggi negara turut dilihat memasuki Istana Negara untuk memberi sembah taklimat mengenai hal-hal berkaitan kesihatan, keselamatan, politik dan ekonomi negara kepada Raja-Raja Melayu.

Yang hadir ialah Ketua Setiausaha Negara Tan Sri Mohd Zuki Ali, Panglima Angkatan Tentera Tan Sri Affendi Buang, Ketua Polis Negara Datuk Seri Acryl Sani Abdullah Sani dan Ketua Pengarah Kesihatan Tan Sri Dr Noor Hisham Abdullah.

Semalam, Perdana Menteri, Tan Sri Muhyiddin Yassin selaku Presiden parti Bersatu; dan pengerusi Jawatankuasa Khas Bebas Darurat 2021 Tun Arifin Zakaria telah menghadap Al-Sultan Abdullah.

Pemimpin parti-parti politik lain telah menghadap Seri Paduka secara bersemuka dan maya di Istana Negara bermula Rabu lepas sehingga petang semalam. – Bernama


Arab Saudi buka sempadan untuk pelancong lengkap divaksinasi

RIYADH, 20 Zulhijjah 1442H, Jumaat – Arab Saudi hari ini mengumumkan akan membuka semula sempadan kepada pelancong asing yang sudah divaksinasi sepenuhnya setelah penutupan selama 17 bulan ekoran wabak COVID-19.

Bagaimanapun, Riyadh tidak mengumumkan pembatalan sekatan umrah dan ibadah haji yang menarik jutaan umat Islam dari seluruh dunia setiap tahun ke negara itu.

“Kementerian Pelancongan mengumumkan bahawa kerajaan akan membuka pintu bagi pelancong asing dan mengangkat semula penangguhan kemasukan bagi pemegang visa pelancong mulai 1 Ogos,” lapor Agensi Saudi Press.

Difahamkan, pelancong yang telah divaksin sepenuhnya dengan suntikan dipersetujui Arab Saudi – Pfizer-BioNTech, AstraZeneca, Moderna atau Johnson&Johnson – akan dibenarkan memasuki negara itu tanpa perlu tempoh kuarantin.

Bagaimanapun, syarat masih dikenakan ke atas mereka untuk mempunyai bukti ujian saringan negatif yang dilakukan dalam 72 jam terakhir dan mendaftarkan butiran kepada pihak kesihatan.

Riyadh telah menghabiskan sejumlah besar wang untuk membangunkan industri pelancongan, sebagai sebahagian usaha untuk mempelbagaikan ekonomi yang bergantung pada sektor minyak.

Kerajaan mula mengeluarkan visa pelancong untuk pertama kalinya pada tahun 2019.

Antara September 2019 dan Mac 2020, sebanyak 400,000 visa dikeluarkan – namun momentum itu terhenti ekoran penutupan sempadan akibat pandemik.

COVID-19 juga menjejaskan musim haji dan umrah yang biasanya menjadi sumber pendapatan utama bagi kerajaan – dalam keadaan normal boleh meraih kira-kira AS$12 bilion setiap tahun.

Setakat ini, hanya jemaah yang tinggal di Arab Saudi dan diimunisasi sepenuhnya sahaja layak mendapat kebenaran menunaikan ibadah umrah.-  Agensi


3 polis termasuk ketua balai direman kes suapan RM6,000

MELAKA, 22 Zulhijjah 1441H, Rabu  – Tiga anggota polis termasuk seorang ketua balai direman empat hari bagi membantu siasatan berhubung kes suapan bernilai RM6,000 sebagai bayaran untuk mengelakkan tindakan saman ketika operasi Perintah Kawalan Pergerakan (PKP).

Tempoh reman sehingga Sabtu ini terhadap suspek berumur 26, 27 dan 57 yang bertugas di balai polis di daerah Melaka Tengah itu dikeluarkan oleh Majistret Lee Kim Keat di Kompleks Mahkamah Melaka, Ayer Keroh di sini, hari ini, selepas membenarkan permohonan Suruhanjaya Pencegahan Rasuah Malaysia (SPRM).

Perintah reman itu dikeluarkan bagi membolehkan kes berkenaan disiasat mengikut Seksyen 17(a) Akta SPRM 2009 yang jika sabit kesalahan boleh dikenakan hukuman penjara maksimum 20 tahun dan denda tidak kurang daripada lima kali nilai suapan atau RM10,000, mana lebih tinggi.

Ketiga-tiga suspek iaitu seorang sub inspektor dan dua lagi konstabel terbabit ditahan dalam satu serbuan di Balai Polis Tengkera kira-kira 6 petang semalam dan wang tunai berkenaan ditemukan di pejabat seorang daripada suspek.

Terdahulu, dalam satu kenyataan di Kuala Lumpur, sumber SPRM berkata, rasuah itu dipercayai bagi mengelakkan tindakan saman ke atas seorang pemilik perniagaan yang melanggar PKP. -Bernama


Menteri Kabinet tak digalak bercuti luar negara ketika banjir

BANGI, 8 Rabiulawal 1445H, Ahad – Menteri Kabinet yang merancang bercuti di luar negara terutama menjelang musim tengkujuh perlu meneliti semula hasrat mereka itu.

Menteri Pembangunan Wanita, Keluarga dan Masyarakat, Datuk Seri Nancy Shukri berkata, ia bagi membolehkan mereka bersama rakyat jika banjir melanda.

“Semua menteri khususnya mereka yang ada kaitan dengan isu bencana banjir adalah tidak digalakkan bercuti di luar negara terutama ketika musim tengkujuh nanti.

“Itu adalah amalan biasa dalam Kabinet bagi memastikan semua perkara yang berkaitan banjir dapat ditangani dengan baik jika bencana itu melanda negara,” katanya seperti dilapor media tempatan, hari ini.

Nancy berkata, persediaan kini harus diperkemaskan berikutan beberapa lokasi di Sabah, Sarawak dan Perak sudah dilanda banjir.

“Sehingga hari ini, seramai 228 penduduk daripada 72 keluarga ditempatkan di pusat pemindahan sementara (PPS) di Sabah, 33 mangsa daripada tujuh keluarga di dua PPS di Limbang, Sarawak manakala di Perak 37 mangsa daripada sembilan keluarga.

“Sebab itulah persediaan rapi harus kita laksanakan mulai sekarang berikutan beberapa tempat sudah dilanda banjir,” katanya.

Menyentuh kesan kenaikan harga barang bekalan makanan disediakan kepada mangsa banjir pula, Nancy berkata, setakat ini jenis barang makanan serta kuantiti dikekalkan seperti yang sudah ditetapkan sebelum ini.

“Kita tidak akan mengurangkan kuantiti barang makanan yang akan diagihkan seperti beras serta keperluan lain.

“Pihak Agensi Pengurusan Bencana Negara (NADMA) akan menentukan perkara itu,” katanya.


Ramai warga Israel tak mahu lagi tinggal di negara haram

TEL AVIV, 6 Syaaban 1444H, Isnin – Bilangan warga Israel yang mahu mendapatkan pasport asing untuk berpindah ke luar negara kerana Israel bukan lagi pilihan yang berdaya maju semakin meningkat, menurut Saluran 12 Israel.

Seorang pakar dipetik oleh penyiar sebagai berkata: “Lebih ramai rakyat Israel takut dengan apa yang berlaku, kini permohonan untuk warganegara asing sudah bertambah.”

Beliau berkata, penduduk di Israel kini sedang mencari tempat untuk berhijrah.

Laporan itu dikeluarkan beberapa hari selepas bekas Perdana Menteri, Naftali Bennett dalam temu bual dengan Channel 12, memberi amaran bahawa negara itu berdepan prospek ‘perang saudara’ di tengah-tengah bantahan terhadap cadangan pembaharuan kerajaan Israel.

Secara berasingan, Bennett memberitahu Radio Tentera: “Kita berada di titik paling berbahaya dalam sejarah negara ini.”

Peningkatan jumlah warga Israel yang memohon pasport alternatif, juga selari dengan operasi penentangan di Baitulmaqdis dan Tebing Barat yang diduduki sebagai tindak balas kepada serbuan maut di wilayah Palestin oleh tentera Israel. – Agensi


Letupan Beirut: PM, 3 bekas menteri dituduh cuai

BEIRUT, 25 Rabiulakhir 1442H, Jumaat – Hakim Lubnan mendakwa Perdana Menteri Sementara, Hassan Diab bertindak cuai sehingga mencetuskan insiden letupan dahsyat pada 4 Ogos lalu di pelabuhan Beirut, mengorbankan lebih 200 orang, lapor Agensi Anadolu.

Hakim yang menyiasat kejadian itu, Fadi Sawan pada Khamis menyatakan, tiga lagi iaitu bekas Menteri Kewangan Ali Hasan Khalil, bekas Menteri Kerja Raya Yusef Fenianous, dan bekas Menteri Pengangkutan Ghazi Zaiter turut dituduh cuai, menurut Agensi Berita Nasional Lubnan pada Khamis.

Sawan berkata, siasatan mendapati menteri terbabit mengabaikan beberapa notis dan amaran bagi melupuskan amonium nitrat yang disimpan di pelabuhan yang menjadi punca letupan besar-besaran itu.

Beliau akan mula menyoal siasat mereka pada Isnin depan.

Dua letupan besar menggegarkan ibu negara Lubnan pada 4 Ogos selepas 2,750 tan amonium nitrat yang terbiar di gudang pelabuhan itu disambar api.

Letupan itu mengorbankan sekurang-kurangnya 200 orang dan lebih 6,000 lagi cedera manakala lebih 300,000 orang hilang tempat tinggal kerana kediaman mereka rosak teruk.

Badan kehakiman Lubnan setakat ini sudah mengeluarkan sekurang-kurangnya 28 waran tangkap ke atas pegawai keselamatan Lubnan, pegawai pelabuhan dan kastam ekoran letupan itu. – Bernama


Siapa di belakang syarikat judi GDBet333?

BANGI, 4 Ramadan 1442H, Jumaat – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri digesa memberi respons segera berhubung isu iklan yang mempromosikan judi dengan mempergunakan tema Aidilfitri.

Mantan Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim menegaskan, iklan syarikat judi berkenaan sangat melampau dan amat menguji kesabaran umat Islam.

Beliau turut menggesa pihak Polis Diraja Malaysia (PDRM) segera melakukan siasatan ke atas penghina agama yang terbabit.

“Mohon pihak polis panggil setiap seorang daripada penyanyi ini. Selidik berapa mereka dibayar untuk menghina diri dan menghina Islam?

“Siasat siapa di belakang GDBet333, kepalanya, artis mereka, dan rangkaiannya.

“Ini benar-benar menguji kesabaran umat Islam. Kerajaan dan Menteri Agama mohon tidak mendiamkan diri,” katanya dalam hantaran di laman Facebook, hari ini.

Semalam, tular klip video berjudul ‘GDBet333 Hari Raya’ yang tampil mengajak orang ramai menggunakan servis judi untuk meraih wang berganda.

Iklan berkenaan menggunakan lagu hari raya Aidilfitri sebagai muzik latar dan pelakonnya dipercayai beragama Islam.


Tambah 10 SJKC: KPM dituntut beri penjelasan, dolak-dalik kerajaan cetuskan polemik

BANGI, 16 Muharram 1442H, Jumaat – Sikap dolak-dalik dan tidak konsisten kerajaan, khususnya Timbalan Menteri Pendidikan terhadap isu pertambahan Sekolah Jenis Kebangsaan (SJK) Cina, boleh menimbulkan polemik berpanjangan.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, kenyataan Timbalan Menteri Pendidikan I, Muslimin Yahaya tidak selari dengan pengumunan Presiden MCA yang juga Menteri Pengangkutan, Datuk Seri Wee Ka Siong.

Sebelum ini, Ka Siong dilaporkan mengumum rancangan kerajaan menambah 10 lagi SJKC sehingga mendapat pujian pertubuhan radikal Cina, Dong Zong.

Bagaimanapun, Muslimin berkata, Kementerian Pendidikan (KPM) tidak mengeluarkan apa-apa kenyataan berhubung cadangan itu, dan menyatakan ia adalah warta lama yang dibangkitkan semula oleh pihak tertentu.

Kenyataan itu mengejutkan Dong Jiao Zong dan menggesa kerajaan mengumumkan projek itu dalam masa terdekat, selain memberikan penjelasan mengenai perkembangannya.

Dong Jiao Zong menegaskan, projek penambahan dan pembinaan SJKC yang telah diluluskan oleh KPM sememangnya wujud dan sudah ada kemajuan, justeru kakitangan KPM tidak boleh menafikan mahupun mengabaikannya.

Mengulas perkara itu, Mohd Azizee turut menuntut KPM memberikan jawapan yang jelas kepada semua pihak bagi mengelakkan persepsi negatif berhubung isu penambahan SJKC.

“Ia seolah-olah menunjukkan kerajaan sedia ada tidak ada pendirian yang jelas dan tuntas berkaitan isu sekolah-sekolah vernakular,” katanya.

Serentak itu, beliau mencadangkan supaya satu pasukan khas ditubuhkan untuk mengkaji sejauh mana kewujudan sekolah vernakular kepada perpaduan nasional.

“Langkah ini penting untuk memastikan matlamat integrasi nasional tercapai.

“Kebimbangan kita pertambahan ini menambahkan jurang pemisahan kaum yang menyukarkan usaha membina perpaduan sejak di bangku persekolahan,” katanya.

Justeru, iGuru berpandangan sudah tiba masanya sistem pendidikan negara berorientasikan sekolah satu aliran sebagai sekolah nasional.

“iGuru melihat pihak KPM perlu memperkasa sekolah kebangsaan sebagai sekolah pilihan semua kaum dengan identiti nasional dan penggunaan bahasa Melayu sebagai bahasa pengajaran dan pembelajaran,” katanya.


Manila kembali ‘lockdown’

MANILA, 27 Zulhijjah 1442H, Jumaat – Ibu negara Filipina dan beberapa daerah berdekatan kembali menguatkuasakan ‘lockdown’ dalam usaha untuk membendung penyebaran varian Delta.

Perintah itu diumumkan hanya beberapa jam selepas orang ramai berebut mendapatkan vaksin di beberapa tempat vaksinasi COVID-19 sehingga menimbulkan kebimbangan.

Sekatan pergerakan dilaksanakan semula selepas tengah malam (16:00 GMT) di Manila pada hari ini, merangkumi 16 bandar dengan penduduk 13 juta orang.

Daerah Laguna yang berdekatan, dengan populasi 3.3 juta, serta bandar Iloilo dan Cagayan de Oro di Filipina tengah dan selatan, juga termasuk dalam perintah itu, menurut jurucakap presiden, Harry Roque.

Manakala Cavite dan Rizal, daerah bersebelahan Manila yang mempunyai jumlah penduduk sekitar 7.6 juta, juga ditempatkan dalam sekatan yang kurang ketat.

Dilaporkan kemungkinan penduduk yang tinggal di dua wilayah di ibu negara bakal terjejas dengan perkembangan terkini di Manila.

Semalam, ribuan rakyat menyerbu beberapa pusat vaksinasi di Manila dan wilayah-wilayah berdekatan, menyebabkan keadaan kelam kabut.

Orang ramai dilaporkan bergegas ke pusat setelah tular laporan bahawa kerajaan tidak akan menghulurkan bantuan kewangan kepada individu yang tidak divaksinasi.

Jurucakap kerajaan kemudian memaklumkan bahawa laporan itu palsu dan mengancam akan mendakwa individu yang menyebarkan maklumat tersebut.

Minggu lalu, Presiden Rodrigo Duterte sendiri mengatakan dalam ucapannya di televisyen bahawa individu yang tidak divaksin perlu dilarang daripada meninggalkan rumah mereka.

Beliau juga mengancam individu yang tidak divaksinasi dengan hukuman penjara. – Agensi


Kes pembunuhan Abe: Ketua Polis Jepun letak jawatan

TOKYO, 27 Muharam 1444H, Khamis – Ketua Agensi Polis Kebangsaan Jepun berkata, beliau akan meletak jawatan untuk bertanggungjawab atas pembunuhan bekas Perdana Menteri, Shinzo Abe.

Itaru Nakamura ialah pegawai paling kanan meletak jawatan berhubung pembunuhan Abe yang berlaku pada perhimpunan kempen di bandar Nara pada 8 Julai lalu.

Nakamura berkata, keputusan itu adalah satu keperluan untuk ‘permulaan baharu’ bagi organisasi dan tugas keselamatannya.

“Dalam proses menjalankan pelan keselamatan baharu kami, kami telah menyedari bahawa tugas keselamatan kami memerlukan permulaan baharu.

“Hari ini, saya menyampaikan kepada Suruhanjaya Keselamatan Awam Kebangsaan hasrat saya untuk meletakkan jawatan, dalam usaha untuk merombak hal ehwal kakitangan,” kata Nakamura pada sidang akhbar.

Peletakan jawatannya dijangka diluluskan dalam mesyuarat Kabinet pada Jumaat.

Aspek keselamatan di Nara pada hari tembakan dikritik dan dilihat sebagai tidak mencukupi, kata pakar.

Pengawal peribadi boleh menyelamatkan Abe dengan melindungi atau menariknya dari garisan tembakan dalam masa 2.5 saat antara tembakan pertama yang terlepas dan tembakan kedua membawa maut, lapan pakar keselamatan menyemak rakaman itu memberitahu Reuters.

Ketua Polis Nara, Tomoaki Onizuka juga meletak jawatan.

“Sebagai ketua polis yang mempunyai tanggungjawab keselamatan di wilayah ini, saya amat menyedari tanggungjawab saya untuk menyebabkan situasi yang serius,” katanya pada sidang akhbar.

Pegawai Jepun termasuk Perdana Menteri, Fumio Kishida telah mengakui kelemahan dalam keselamatan sekitar penampilan Abe pada acara kempen pilihan raya.

Agensi polis negara sebelum ini memberitahu Reuters bahawa pembunuhan itu adalah akibat kegagalan polis menunaikan tanggungjawab mereka, sambil menambah bahawa ia telah menubuhkan pasukan untuk mengkaji langkah keselamatan dan perlindungan serta membangunkan langkah pencegahan.

Pembunuh yang disyaki ditahan di tempat kejadian sejurus selepas tembakan, sedang menjalani penilaian psikiatri, lapor media Jepun bulan lalu. – Agensi


PAS, Bersatu P. Pinang capai persefahaman pembahagian kerusi

KEPALA BATAS, 19 Syaaban 1444H, Ahad – PAS dan Bersatu Pulau Pinang setakat ini telah mencapai persefahaman dalam soal pembahagian 15 kerusi Dewan Undangan Negeri (DUN) di negeri ini yang mempunyai lebih 50 peratus pengundi Melayu, pada Pilihan Raya Negeri (PRN) nanti.

Pesuruhjaya PAS Pulau Pinang, Muhammad Fauzi Yusoff bagaimanapun berkata, baki 25 lagi kerusi DUN di negeri ini masih di peringkat perbincangan dengan Gerakan serta Bersatu dan ia akan dimuktamadkan sebelum pembubaran DUN Pulau Pinang.

“Lima belas kerusi itu adalah untuk PAS dan Bersatu, berapa yang kami (PAS) akan bertanding itu kita akan umumkan nanti.

“Apa yang kita bincangkan dan capai persefahaman ini juga telah diketahui pucuk  pimpinan atasan, tiada masalah berhubung pembahagian kerusi-kerusi majoriti pengundi Melayu di negeri ini,” katanya kepada pemberita selepas Program Gelombang Hijau Pulau Pinang di Markas PAS Pongsu Seribu, di sini malam tadi.

Muhammad Fauzi berkata, PAS juga bersedia memberi laluan kepada calon Dewan Himpunan Pendukung  PAS (DHPP) untuk baki 25 lagi kerusi tersebut dan pihaknya percaya Gerakan serta Bersatu juga mempunyai cadangan mereka untuk kerusi-kerusi berkenaan.

PAS bersama Gerakan dan Bersatu juga membincangkan mengenai kerusi campuran dan juga kerusi strategik yang bakal ditumpukan dalam PRN akan datang ini.

Selain itu, katanya, parti berkenaan juga telah mempunyai senarai calon yang akan bertanding pada PRN nanti dan ia merangkumi golongan muda dan tua termasuk muka baharu serta muslimat.

Katanya, semua nama calon-calon PAS itu  dikemukakan oleh kawasan masing-masing kepada PAS Pulau Pinang  dan seterusnya keputusan akhir calon akan ditentukan Majlis Syura Ulamak PAS. – Bernama